Pelantikan TPM bukan keutamaan beri impak kepada rakyat

BANGI, 17 Muharram 1443H, Khamis – Pihak Gabungan Melayu (GABUNG) menyifatkan pelantikan seorang Timbalan Perdana Menteri bukanlah satu keutamaan yang memberi impak kepada rakyat.

Bahkan, gabungan yang disokong 100 pertubuhan Melayu kebangsaan itu turut menyifatkan tiada keperluan untuk pembentukan Kabinet berskala besar tetapi gagal berfungsi.

Koordinator GABUNG, Ahmad Yazid Othman berkata, menyediakan pasukan Kabinet yang optimum dalam situasi kesihatan dan kedudukan ekonomi kian parah akan dapat memberikan mesej positif di mata rakyat.

Atas dasar itu, GABUNG turut senada dengan titah Yang di-Pertuan Agong bahawa anggota Kabinet bukan hanya berkelayakan tinggi, malah hendaklah bebas rasuah dan salah laku moral.

“Kerajaan tidak akan dapat mentadbir dengan baik selagi mana pemimpinnya terus dibayangi skandal, dihantui salah laku, kebobrokan akhlak serta ketandusan idea segar dan tindakan yang berwibawa.

“Justeru, kerajaan pimpinan Datuk Seri Ismail Sabri Yaakob perlu serta-merta menggerakkan jentera pemulihan ekonomi pasca imuniti kelompok bagi menangani ketidaksamarataan ekonomi rentas wilayah, di samping memperbaiki nasib golongan rentan dengan memperkenalkan solusi-solusi yang lebih prorakyat,” katanya dalam kenyataan, hari ini.

Pada masa sama, GABUNG terus konsisten menyarankan supaya Majlis Khas Pemulihan Krisis Negara  (PULIH) ditubuhkan dahulu sebelum Kabinet dibentuk.

“PULIH seterusnya boleh dipantauh oleh sebuah Majlis Penasihat yang dianggotai semua parti politik yang berada di  Dewan Rakyat untuk suatu tempoh yang terhad.

“Ini juga memberi masa yang lebih untuk YAB membentuk Kabinet beliau,” katanya.

Sehingga kini, isu pembentukan Kabinet kerajaan baharu di bawah pimpinan Ismail Sabri menimbulkan pelbagai polemik, termasuk kedudukan jawatan Timbalan Perdana Menteri.

Perdana Menteri hari ini dilaporkan telah menghadap Al-Sultan Abdullah Ri’ayatuddin Al-Mustafa Billah Shah dipercayai bagi mempersembahkan cadangan senarai Kabinet kepada Seri Paduka Baginda.


KKD pantau, sekat video sebar ajaran sesat di media sosial

KUALA LUMPUR, 7 Zulkaedah 1444H, Sabtu – Kementerian Komunikasi dan Digital (KKD) akan memantau serta menyekat penyebaran sebarang video berunsur ajaran sesat termasuk dari negara jiran yang tular di media sosial.

Menteri berkenaan, Fahmi Fadzil berkata, pihaknya menerusi Suruhanjaya Komunikasi dan Multimedia (MCMC) akan bekerjasama dengan Jabatan Kemajuan Islam Malaysia (JAKIM) serta majlis-majlis agama negeri dalam usaha mengenal pasti dan mengekang penularan bahan seperti itu.

“Kita akan pastikan penularan ini bukan hanya disekat tetapi mereka yang terlibat dalam penularan itu juga boleh diambil tindakan. Jadi, itu sebab kenapa kita sentiasa beri peringatan untuk elakkan daripada menyebar bahan fitnah, melibatkan 3R (raja, agama dan kaum) termasuklah ajaran sesat.

“Maka kita akan terus memantau, bila kita terima permohonan ataupun permintaan untuk ambil tindakan MCMC akan segera berhubung dengan penyedia perkhidmatan platform tersebut,” katanya selepas merasmikan pelancaran Indah Water Konsortium Sdn Bhd (IWK) Eco Park@Pantai Dalam di sini malam tadi.

Terdahulu, tular di media sosial video memaparkan satu majlis agama berunsurkan ajaran sesat di sebuah pesantren di negara jiran yang menyanjung Israel dan didakwa turut disertai ramai rakyat Malaysia sehingga menimbulkan kebimbangan dalam kalangan warganet.

Fahmi berkata, selain isu ajaran sesat, KKD akan mengambil tindakan terhadap penyebaran maklumat berunsur penipuan, scam dan penggunaan platform itu untuk menjual bahan terlarang termasuk dadah.

Menyentuh program malam ini, beliau berkata pelancaran IWK Eco Park@Pantai Dalam dilihat mampu memberi manfaat dan meningkatkan ekonomi penduduk setempat.

“Ruang ini sesuai untuk pelbagai jenis aktiviti dan terdapat juga tapak jualan bagi kenderaan saji disediakan.

“Saya ingin mengucapkan tahniah kepada IWK atas segala inisiatif yang telah dan akan dijalankan di IWK Eco Park@Pantai Dalam,” katanya.

Turut hadir Ketua Pegawai Eksekutif IWK, Narendran Maniam serta Timbalan Ketua Setiausaha (Air dan Pembetungan) Kementerian Sumber Asli, Alam Sekitar dan Perubahan Iklim, Dr K. Ching Thoo.- Bernama


Israel lulus pembinaan bangunan kedutaan AS di Baitulmaqdis

BAITULMAQDIS, 2 Jamadilakhir 1442H, Jumaat – Jawatankuasa Perancangan dan Bangunan Daerah Israel di Baitulmaqdis telah mengumumkan persetujuannya untuk pembinaan bangunan Kedutaan Amerika Syarikat (AS) yang baharu di bandar itu, lapor AP.

Lokasi bangunan baharu akan berada di Jalan Hebron, dan tidak jauh dari lokasi kedutaan sementara sekarang.

Dalam satu kenyataan di Twitter, Timbalan Datuk Bandar Baitulmaqdis, Fleur Hassan-Nahoum berkata, walaupun jawatankuasa lain masih harus memberikan persetujuannya, beliau mengharapkan ini akan terjadi dalam beberapa minggu akan datang.

“Setelah dua tahun, kami gembira jawatankuasa perancang tempatan akhirnya menyetujuinya.

“Kami telah menunggu waktu yang sangat lama dan kami gembira ia akhirnya berlalu,” kata Hassan-Nahoum.

Sementara itu, Datuk Bandar Baitulmaqdis, Moshe Lion menyifatkan keputusan itu ‘bersejarah dan menarik.’

Beliau berpendapat bahawa itu akan menginspirasikan negara-negara lain untuk memindahkan kedutaan mereka dari Tel Aviv ke kota yang diduduki yang dituntut oleh Israel sebagai ibu negarnanya.

“Saya berpendapat bahawa langkah tambahan ini untuk mengukuhkan lokasi kedutaan dan perpindahan berterusan ke ibu negara adalah perkembangan pertama wakil diplomatik lain yang akan berpindah ke ibu negara ini.

“Kedutaan di tapak Allenby akan dibina di atas landasan kereta api dan memperkuat pembangunan kota untuk penduduknya dan ini mengikuti rancangan induk Talpiot yang telah diluluskan beberapa waktu lalu,” katanya.

Presiden AS, Donald Trump memindahkan Kedutaan AS dari Tel Aviv ke Baitulmaqdis pada tahun 2018, dalam langkah dasar luar yang bertentangan dengan konsensus antarabangsa selama puluhan tahun.

Beliau juga menggembirakan para pemimpin Israel namun membuat rakyat Palestin dan seluruh umat Islam berang kerana mengiktiraf Baitulmaqdis sebagai ibu kota Israel.

Lebih-lebih lagi, Duta Besar AS ke Israel, David Friedman memindahkan pejabat utamanya ke konsulat AS yang ada di Arnona pada tahun berikutnya.

Langkah itu mengecewakan dunia Arab dan sekutu Barat. Presiden Penguasa Palestin, Mahmoud Abbas menyebutnya sebagai ‘tamparan di muka’ dan mengatakan bahawa AS tidak lagi boleh dianggap sebagai broker yang jujur dalam rundingan damai dengan Israel.

Pemilihan Presiden Joe Biden diharapkan mengambil pendekatan yang lebih seimbang terhadap Israel dan Palestin.  Namun, beliau mengatakan bahawa tidak merancang untuk memindahkan kedutaan kembali ke Tel Aviv. – Agensi


Annuar Musa calon paling layak wakili PAS di Kemaman

BANGI, 8 Rabiulakhir 1445H, Isnin – Pemerhati politik, Prof Dr Mohd Ridhuan Tee Abdullah meminta pimpinan tertinggi PAS mempertimbang untuk mencalonkan Tan Sri Annuar Musa dalam Pilihan Raya Kecil (PRK) Parlimen Kemaman.

Beliau berpandangan bahawa mencalonkan bekas Ahli Parlimen Ketereh itu adalah strategi terbaik untuk PAS dan Perikatan Nasional (PN) mempertahankan kerusi Kemaman, sekali gus meneguhkan barisan anggota pembangkang di Parlimen.

Ridhuan Tee percaya Annuar Musa adalah calon yang paling layak mewakili PAS di Kemaman, selari dengan pengalaman serta ketokohannya sebagai pemimpin dan ahli Parlimen sebelum ini.

“Bukan calon sedia ada tidak layak dalam PAS, semua calon layak belaka. Tetapi dalam konteks hari ini, kita memerlukan calon benar-benar berkaliber dan berwibawa.

“Pasti akan menggoncangkan Parlimen, di kala PH-BN ‘sibuk’ memancing Ahli Parlimen Bersatu. Nak pancing Ahli Parlimen PAS, tak bolehlah.

“Dalam PAS, wala’ ke atas parti sangat kuat, ditambah dengan baiah,” katanya dalam tulisan di ruangan Kolumnis Ismaweb.net, hari ini.

Suruhanjaya Pilihan Raya (SPR) menetapkan hari pengundian PRK bagi kerusi Parlimen Kemaman, Terengganu pada 2 Disember ini, manakala penamaan calon dan pengundian awal masing-masing pada 18 November dan 28 November.

PRK Parlimen Kemaman perlu diadakan susulan keputusan Mahkamah Pilihan Raya Terengganu pada 26 September lepas yang membatalkan kemenangan calon PAS Che Alias Hamid pada Pilihan Raya Umum Ke-15 (PRU15).

Ia selepas pihak pempetisyen Wan Mohamad Hisham Wan Abdul Jalil (pengundi) berjaya membuktikan perbuatan rasuah telah berlaku dengan tujuan mempengaruhi pengundi pada PRU15.

Pada 3 Oktober lepas, PAS memutuskan untuk tidak memfailkan sebarang rayuan terhadap keputusan petisyen Parlimen Kemaman yang membatalkan kemenangan parti itu.

BACA TULISAN PENUH PROF DR MOHD RIDHUAN TEE DI RUANGKAN KOLUMNIS ISMAWEB.NET


Negara bergolak Yaman mulakan kempen vaksin COVID-19

ADEN, 9 Ramadan 1442H, Rabu – Yaman melancarkan kempen vaksin di kawasan yang dikuasai kerajaan, tiga minggu selepas penghantaran pertama dari kemudahan perkongsian vaksin global COVAX tiba di negara yang dilanda perang itu.

Pada 31 Mac lalu, negara itu menerima 360,000 dos vaksin AstraZeneca, sebahagian daripada konsainan dari COVAX yang dijangkakan berjumlah 1.9 juta dos tahun ini.

Kempen vaksin dijalankan di bandar pelabuhan selatan Aden, ibu kota sementara kerajaan dalam perang enam tahun.

Menteri Kesihatan dan wakil Yaman untuk Tabung Kanak-Kanak Pertubuhan Bangsa-Bangsa Bersatu (UNICEF), Philippe Duamelle menerima suntikan vaksin bagi menunjukkan keyakinan terhadapnya.

Duamelle berkata, pekerja barisan hadapan, warga emas dan mereka yang mempunyai masalah kesihatan tertentu akan diutamakan.

Dilaporkan berlakunya lonjakan dramatik jangkitan coronavirus baharu yang disahkan dan disyaki di Yaman sejak pertengahan Februari sekali gus melemahkan sistem kesihatan yang dilanda perang, keruntuhan ekonomi dan baru-baru ini, kekurangan dana bantuan kemanusiaan.

Gerakan Houthi yang berpihak kepada Iran menguasai sebahagian besar utara Yaman selepas menggulingkan kerajan yang disokong Arab Saudi dari ibu kota Sanaa.

Kementerian Kesihatan sebelumnya mengatakan vaksin COVAX adalah percuma dan diedarkan ke seluruh negara, di mana Houthi mengendalikan kebanyakan pusat bandar besar.

COVAX dipimpin bersama Gavi Vaccine Alliance dan Pertubuhan Kesihatan Sedunia (WHO) untuk menyediakan vaksin COVID-19 ke negara berpendapatan rendah.

Menurut Ishraq al-Seba’ei yang bersama jawatankuasa coronavirus darurat kerajaan, pelancaran semalam hanya meliputi bahagian yang dikuasai kerajaan di negara itu.

Bagaimanapun katanya, 10,000 dos dihantar ke Sanaa melalui WHO.

Sementara itu, seorang pegawai UNICEF berkata, belum ada vaksinasi di kawasan Houthi. – Agensi


Dua beranak ditahan bawa 2 warga Myanmar tanpa dokumen sah

ALOR SETAR, 3 Zulhijjah 1441H, Jumaat  – Seorang peniaga kedai makanan dan anak lelakinya bersama dua lelaki warga Myanmar yang tidak mempunyai dokumen perjalanan yang sah, ditahan dalam sekatan jalan raya di Jalan Tanjung Pari dekat Baling, semalam.

Ketua Polis Daerah Baling Supt Syed Basri Syed Ali berkata, lelaki berumur 54 tahun itu bersama anaknya yang berumur 26 tahun dipercayai dalam perjalanan dari Kepong, Kuala Lumpur untuk menghantar dua warga Myanmar itu ke Kampung Lamdin, Kuala Nerang.

“Pada pukul 7.25 malam semasa menjalankan sekatan jalan raya di Jalan Tanjung Pari, pihak polis telah menahan sebuah kenderaan jenis Perodua Bezza yang dinaiki empat lelaki.

“Kenderaan itu dipandu oleh lelaki berusia 26 tahun yang bekerja sebagai pengurus di sebuah pasar raya di Kuala Lumpur, hasil siasatan dia bersama bapanya mahu menghantar dua lelaki Myanmar yang berumur 20 dan 33 tahun ke Kampung Lamdin, Kuala Nerang,” katanya dalam kenyataan di sini, hari ini.

Katanya, siasatan awal juga mendapati pemandu itu menerima upah daripada pihak lain untuk menghantar dua lelaki Myanmar itu ke lokasi berkenaan.

“Pemandu berkenaan dikatakan tidak tahu tujuan sebenar dua lelaki Myanmar itu dan dipercayai ada orang lain yang akan mengambil mereka di lokasi yang dihantar untuk dibawa ke sempadan Kedah-Thailand,” katanya.

Syed Basri berkata, dua beranak itu yang tidak mempunyai sebarang rekod jenayah lampau ditahan reman selama 28 hari bermula hari ini, bagi membantu siasatan di bawah Seksyen 26A, Akta Antipemerdagangan Orang dan Antipenyeludupan Migran 2007. -Bernama


21 maut dalam banjir besar sejak 50 tahun di Kalimantan Selatan

JAKARTA, 8 Jamadilakhir 1442H, Khamis – Sekurang-kurangnya 21 orang terkorban dan 63,608 yang lain kehilangan tempat tinggal akibat banjir di 11 kawasan di wilayah Kalimantan Selatan, menurut pegawai.

Komander tentera, Briged Jeneral Firmansyah berkata, banjir di wilayah berkenaan disebabkan daripada hujan lebat berterusan yang melanda sejak 12 Januari lalu.

“Sebanyak 342,987 mangsa terjejas dan 66,763 buah rumah ditenggelami air,” katanya dalam sidang akhbar secara atas talian, semalam.

Banjir besar itu juga turut menenggelamkan kemudahan awam termasuk jalan raya, 21 jambatan, 110 rumah ibadat dan 76 sekolah.

“Lebih 18,000 hektar tanah pertanian juga terjejas menyebabkan semua tanaman musnah akibat banjir di 11 kawasan di wilayah ini,” katanya.

Sebelum ini, Presiden Indonesia, Joko Widodo menyifatkan banjir di Kalimantan Selatan adalah yang paling terbesar sejak 50 tahun lalu. – Agensi


India bantah laporan kematian COVID-19 WHO

NEW DELHI, 5 Syawal 1443H, Jumaat – India menyangkal laporan Pertubuhan Kesihatan Sedunia (WHO) yang menyatakan angka kematian akibat COVID-19 di negara itu 10 kali ganda berbanding angka rasmi.

Menurut laporan WHO pada Khamis, wabak itu telah mengorbankan kira-kira 4.7 juta orang di India sehingga penghujung 2021.

WHO menganggarkan jumlah kematian di seluruh dunia dikaitkan secara langsung atau tidak langsung akibat pandemik COVID-19 sejak Januari 2020 hingga Disember 2021 adalah kira-kira 14.9 juta, tiga kali ganda berbanding angka rasmi yang dilaporkan.

Kebanyakan kematian tidak langsung tertumpu di kawasan Asia Selatan dan Timur, Eropah, dan Amerika, manakala kira-kira 68 peratus di 10 negara di seluruh dunia, menurut WHO.

India, mengalami gelombang kedua COVID-19 pada 2021, menyumbang kepada angka korban yang tinggi.

“Kematian tidak langsung dikira berdasarkan perbezaan antara jumlah dan anggaran kematian jika tanpa wabak berdasarkan data dari tahun-tahun sebelumnya.

“Anggaran baharu ini menggunakan data terbaik yang tersedia dan telah dihasilkan menggunakan metodologi terkini serta pendekatan yang telus,” kata Samira Asma, penolong ketua pengarah bahagian data dan analitik di WHO.

Bagaimanapun, kerajaan India membantah metodologi yang digunakan WHO bagi unjuran terhadap anggaran kematian.

“India mempersoalkan laporan WHO berdasarkan data diperoleh dari 17 negeri di India menerusi beberapa laman sesawang dan laporan media serta model matematik mereka.

“Ia mencerminkan metodologi pengumpulan data yang tidak kukuh dan boleh dipersoalkan secara saintifik terhadap unjuran kematian di India,” menurut kenyataan Kementerian Kesihatan pada Khamis.

Negara itu setakat ini melaporkan kira-kira 524,000 kematian akibat wabak itu.

Sebelum laporan WHO, anggaran antarabangsa lain juga mendapati jumlah kematian COVID-19 India sangat kurang dilaporkan.

Satu kajian diterbitkan jurnal kesihatan Lancet baru-baru ini mencatatkan angka kematian akibat COVID-19 mencecah 18.2 juta pada akhir 2021 manakala angka rasmi adalah kira-kira 5.9 juta.

Korban membabitkan masyarakat India dalam kajian jurnal itu adalah lebih empat juta, angka yang disifatkan Kementerian Kesihatan India sebagai ‘spekulatif’. – Bernama


Geng Nicky: Tiada laporan anggota imigresen terlibat

KUALA LUMPUR, 20 Syaaban 1442H, Jumaat – Jabatan Imigresen setakat ini tidak menerima sebarang makluman daripada Polis Diraja Malaysia (PDRM) berhubung pembabitan anggota jabatan itu dengan ahli perniagaan Datuk Seri Nicky Liow Soon Hee yang kini dalam senarai buruan pihak berkuasa.

Ketua Pengarah Imigresen Datuk Khairul Dzaimee Daud berkata pihaknya sedia bekerjasama dengan PDRM sekiranya terdapat pegawai dan anggota Jabatan Imigresen terlibat dalam sindiket pengubahan wang haram terbesar di negara ini dijalankan ‘Geng Nicky’.

“Selalunya, jika ada tangkapan saya akan dimaklumkan dan jika ada yang terlibat kita tidak akan berkompromi. Kita sedia bekerjasama dengan PDRM untuk membantu mereka melengkapkan siasatan,” katanya selepas menyertai Op Bersepadu di Bukit Puchong di sini, awal pagi tadi.

Selasa lepas, Ketua Polis Negara Tan Sri Abdul Hamid Bador mendedahkan 34 pegawai dan anggota daripada pelbagai agensi penguat kuasa disyaki mempunyai hubungan dan melindungi kegiatan sindiket jenayah terancang ‘Geng Nicky’.

Kumpulan tersebut diketuai Nicky berusia 33 tahun merupakan pengasas kepada Winner Dynasty Group yang berpusat di Setiawalk Puchong, Selangor menjadi buruan polis selepas 68 ahlinya ditahan dalam Op Pelican 3.0 bermula 20 hingga 28 Mac lepas.

Sementara dalam Op Bersepadu itu, seramai 43 pendatang tanpa izin terdiri daripada 33 warga Indonesia dan 10 warga Bangladesh ditahan dalam serbuan bermula 12 tengah malam tadi di sebuah penempatan haram di sebalik belukar di Bukit Puchong.

Khairul Dzaimee berkata penempatan haram itu dikenal pasti sebagai tempat tinggal bagi pendatang tanpa izin yang bekerja di tapak pembinaan dan kedai makan.

“Pemeriksaan mendapati penempatan ini sudah ada dipercayai antara enam hingga tujuh tahun lepas berdasarkan keadaan rumah, jalan denai dan bekalan elektrik yang dicuri melalui sambungan haram,” katanya menambah ada dalam kalangan penghuni di situ mendakwa tidak mampu membayar sewa dan hilang pekerjaan akibat pandemik COVID-19.

“Kita akan maklumkan kepada pihak berkuasa tempatan untuk memusnahkan penempatan ini bagi memastikan perkara ini tidak berlaku lagi,” katanya.

Menurutnya, kesemua tahanan yang berusia antara 25 dan 50 tahun itu didapati melakukan pelbagai kesalahan di bawah Akta Imigresen 1959/63 antaranya tiada sebarang dokumen pengenalan diri, tinggal lebih masa di negara ini dan memiliki suatu dokumen atau pas yang disyaki palsu. – Bernama


Pentagon hantar 1,000 tentera AS ke Afghanistan

KABUL, 8 Muharram 1443H, Selasa – Pentagon mengumumkan akan menghantar 1,000 lagi tentera Amerika Syarikat (AS) ke Afghanistan untuk membantu meredakan keadaan di lapangan terbang Kabul.

Keputusan itu dibuat setelah ribuan rakyat menyerbu lapangan terbang untuk melarikan diri selepas negara diambil alih oleh Taliban.

Jurucakap Jabatan Pertahanan AS, John Kirby berkata, Setiausaha Pertahanan, Lloyd Austin membenarkan penempatan segera pasukan baharu ke Kabul.

AS kini akan mempunyai seramai 6,000 tentera di Lapangan Terbang Antarabangsa Hamid Karzai di Kabul.

Kirby memberitahu, penutupan kedutaan AS bermaksud kehadiran Amerika kini tertumpu di lapangan terbang, di mana semua penerbangan masuk dan keluar telah dihentikan sehingga keadaan mereda.

Semalam, sekumpulan besar orang ramai yang panik menyerbu landasan lapangan terbang untuk mengejar penerbangan dari Afghanistan, untuk meninggalkan negara itu.

Pada masa ini, sebagai langkah berjaga-jaga, tidak ada penerbangan yang akan datang atau pergi, baik tentera atau orang awam kerana ramai orang masih berada di landasan.

The Associated Press melaporkan, beberapa rakyat Afghanistan jatuh dari pesawat tentera Amerika yang berlepas dari landasan ketika mereka berpaut pada tangga automatik pesawat.

Sekurang-kurangnya tujuh orang terbunuh.

Tentera AS dilaporkan menembak mati dua orang bersenjata di lapangan terbang Kabul, yang didawa menunjukkan ancaman dalam dua insiden yang berasingan.

Bagaimanapun, tidak ada petunjuk bahawa kedua-dua individu tersebut adalah Taliban.

Taliban mengambil alih ibu kota Kabul pada hari Ahad dan menyatakan bahawa perang di Afghanistan sudah berakhir.

Taliban dilaporkan bersedia menguasai kembali Afghanistan setelah 20 tahun mereka disingkirkan dari kuasa oleh pasukan AS setelah serangan 11 September 2001 di New York.

AS menyerang Afghanistan pada Oktober 2001 dan menyingkirkan Taliban.

Tentera AS menduduki negara itu selama kira-kira 20 tahun dengan alasan kononnya memerangi Taliban. – Agensi


Tak pakai pelitup muka, polis siasat Tajuddin

KUALA LUMPUR, 14 Syawal 1442H, Rabu – Polis menyiasat Pengerusi Prasarana Malaysia Berhad (Prasarana), Datuk Seri Tajuddin Abdul Rahman yang didakwa tidak memakai pelitup muka pada sidang akhbar berkaitan kemalangan tren Transit Aliran Ringan (LRT), semalam.

Ketua Polis Daerah Dang Wangi, Asisten Komisioner Mohamad Zainal Abdullah berkata, siasatan pelanggaran prosedur operasi standard (SOP) Perintah Kawalan Pergerakan (PKP) yang dilakukan Tajuddin sudah dimulakan pada hari sama.

Menurutnya, kes disiasat di bawah Seksyen 21A Akta Pencegahan dan Pengawalan Penyakit Berjangkit 1988 (Akta 342) serta Peraturan 17(1) Peraturan-peraturan Pencegahan dan Pengawalan Penyakit Berjangkit (Langkah-langkah Di Dalam Kawasan Tempatan Jangkitan) 2021.

“Kesemua yang terlibat dalam kes ini akan dipanggil ke Ibu Pejabat Polis Daerah Dang Wangi untuk beri keterangan dalam masa terdekat.

“Kertas siasatan akan diserahkan ke pejabat Timbalan Pendakwa Raya apabila siasatan selesai dijalankan,” katanya dalam kenyataan, hari ini.

Pada masa sama, beliau menasihatkan orang ramai supaya terus mematuhi SOP yang dikeluarkan Majlis Keselamatan Negara (MKN).

Tegasnya, kegagalan mematuhi SOP ini membolehkan tindakan diambil di bawah undang-undang dan peraturan yang berkuat kuasa.

Semalam, Tajuddin pada sidang media selepas melawat lokasi dua tren LRT bertembung dalam terowong berhampiran KLCC, di sini, dilihat hanya memakai pelindung muka tanpa memakai pelitup muka.


COVID-19: Kluster Sivagangga catat 12 kes baharu hari ini

KUALA LUMPUR, 17 Zulhijjah 1441H, Jumaat – Kluster PUI Sivagangga di Kedah hari ini mencatatkan 12 kes baharu termasuk 10 di Perlis dan satu di Pulau Pinang, kata Ketua Pengarah Kesihatan, Datuk Dr Noor Hisham Abdullah.

Satu lagi kes dilaporkan di Kedah.

Ini menjadikan jumlah keseluruhan kes daripada kluster itu sebanyak 43 kes setakat ini, iaitu 31 di Kedah, 11 di Perlis dan satu kes di Pulau Pinang.

“Sebanyak 10 kes baharu dilaporkan di Perlis hari ini berkait dengan kes ke-9002 yang dilaporkan di Perlis pada 4 Ogos terdiri daripada satu keluarga, manakala satu kes baharu dari Kedah adalah kontak rapat (iaitu isteri) kepada kes ke-9035 yang dilaporkan pada 6 Ogos.

“Satu kes baharu di Pulau Pinang pula disaring kerana pada 30 Julai beliau pulang ke kampung yang merupakan satu daripada kawasan di bawah pelaksanaan Perintah Kawalan Pergerakan Diperketatkan (PKPD) Secara Pentadbiran,” katanya dalam kenyataan hari ini.

Dalam pada itu, beliau berkata keseluruhannya sebanyak 25 kes baharu COVID-19 direkodkan hari ini, menjadikan jumlah kumulatif kes positif di Malaysia sebanyak 9,063 kes sementara jumlah kes aktif dengan kebolehjangkitan sebanyak 210 kes.

Dr Noor Hisham berkata, daripada jumlah kes baharu berkenaan, sembilan adalah kes import yang mendapat jangkitan di luar negara membabitkan lapan rakyat dan satu bukan warganegara.

Beliau juga berkata, terdapat 15 kes yang pulih pada hari ini menjadikan jumlah kumulatif kes telah pulih sepenuhnya daripada jangkitan itu sebanyak 8,728 kes atau 96.3 peratus daripada jumlah keseluruhan jangkitan.

Sehingga kini, beliau berkata, terdapat dua kes positif sedang dirawat di unit rawatan rapi dengan satu pesakit memerlukan bantuan pernafasan.

Tiada kes kematian baharu dilaporkan menjadikan jumlah kumulatif kes kematian kekal 125 kes atau 1.38 peratus daripada jumlah keseluruhan kes, katanya.

Mengulas lanjut mengenai Kluster Sivagangga, Dr Noor Hisham berkata, seramai 1,884 kontak rapat telah dikenal pasti dan bakal disampel di Perlis dan Pulau Pinang.

“Saringan kontak rapat dan aktiviti pengesanan kes secara aktif diteruskan. Langkah pencegahan seperti proses nyah kuman dan nyah cemar dijalankan di kawasan yang telah dikenal pasti berkait rapat dengan kluster ini,” katanya.

Dr Noor Hisham berkata setakat ini, seramai 3,246 orang telah disaring, dan daripada jumlah itu, 43 dikesan positif, 2,320 negatif sementara 883 orang masih menunggu keputusan.

Kes Kluster Sivagangga membabitkan seorang pemilik kedai makan yang pulang ke Malaysia dari India dan diarahkan menjalani Perintah Pengawasan dan Pemerhatian di Rumah (HSO), namun dia gagal mematuhi syarat perintah berkenaan.

Pemilik kedai makan di Napoh, Jitra, Kedah itu juga dilaporkan gagal menggunakan aplikasi MySejahtera di premisnya dan tidak merekodkan kehadiran serta suhu badan pelanggan yang berkunjung ke premisnya.

Susulan itu, kerajaan melaksanakan PKPD secara pentadbiran di empat mukim di negeri itu dari 3 hingga 30 Ogos ini bagi mengekang penularan kluster berkenaan.

Berdasarkan kenyataan terbaharu perkembangan COVID-19 hari ini, kluster itu dikesan telah merebak ke Perlis dan Pulau Pinang. – Bernama


Kes terowong: Lim Guan Eng hadir kali ke-3 di SPRM

PUTRAJAYA, 5 Zulhijjah 1441H, Ahad – Bekas Menteri Kewangan Lim Guan Eng hari ini hadir buat kali ketiga di ibu pejabat Suruhanjaya Pencegahan Rasuah Malaysia (SPRM) di sini.

Ketibaannya pada 10.42 pagi ditemani peguamnya yang juga Ahli Parlimen Jelutong RSN Rayer bagi memberi keterangan berhubung projek terowong dasar laut yang dilaksanakan oleh kerajaan negeri Pulau Pinang.

Kali pertama beliau hadir bagi membantu siasatan kes itu ialah pada Rabu lepas yang menyaksikan beliau meninggalkan SPRM pada 7.13 malam, kira-kira tujuh jam selepas dilihat memasuki bangunan tersebut.

Media sebelum ini melaporkan Ketua Menteri Pulau Pinang Chow Kon Yeow serta beberapan Exco dan bekas Exco kerajaan negeri turut diambil keterangan oleh SPRM berhubung siasatan projek bernilai kira-kira RM6.3 bilion itu.

Ketua Pesuruhjaya SPRM Datuk Seri Azam Baki pernah dilaporkan berkata siasatan adalah berkaitan pengubahan wang.

Kes itu disiasat oleh SPRM sejak 2017.

Projek berkenaan dirancang semasa Lim menjadi Ketua Menteri Pulau Pinang. – Bernama


KKM nafi tindas pengusaha vape, serbuan bukan secara semberono

TAIPING, 5 Safar 1444H, Jumaat – Kementerian Kesihatan (KKM) menafikan menindas pengusaha rokok elektronik atau vape berikutan beberapa serbuan dan rampasan yang dijalankan.

Timbalan Menteri Kesihatan Datuk Dr Noor Azmi Ghazali berkata serbuan bukan dilakukan secara semborono sebaliknya berdasarkan peraturan dan undang-undang sedia ada.

“Tidak ada siapa hendak menindas (pengusaha vape), kita hendak jaga rakyat supaya sentiasa sihat.

“Saya percaya tindakan (serbuan ke atas premis vape) dilakukan atas sebab-sebab tertentu,” katanya kepada pemberita selepas merasmikan program latihan pertolongan cemas dan penggunaan alat defibrilator luaran automatik (AED) di Zoo Taiping dan Night Safari di sini hari ini.

Baru-baru ini, Setiausaha Agung Dewan Perniagaan Vape Malaysia (DPVM) Ridhwan Rosli dilaporkan sebagai berkata tindakan KKM melakukan serbuan dan rampasan ke atas industri vape menjejaskan operasi pengusaha vape di sekitar Lembah Klang serta memberi kesan kepada usahawan kecil dan sederhana yang melibatkan kerugian jutaan ringgit.

Ridhwan dilaporkan berkata tindakan serbuan dan rampasan itu seolah-olah memberikan tekanan ke atas industri kerana industri tidak bersetuju dengan cadangan KKM untuk menyamakan vape dengan rokok serta cadangan Akta Kawalan Produk Tembakau dan Merokok dan Generasi Penamat (GEG).

Sementara itu, Dr Noor Azmi berkata KKM akan membuat keputusan berhubung kelonggaran pemakaian pelitup muka di negara ini.

Beliau berkata keputusan itu akan diumumkan Menteri Kesihatan Khairy Jamaluddin tidak lama lagi.

“Ini kerana data kes (COVID-19) telah menunjukkan penurunan sejak kebelakangan ini dan kita juga sudah hampir kepada kehidupan normal,” katanya.

Sebelum ini, Pengerusi Majlis Pemulihan Negara Tan Sri Muhyiddin Yassin berkata keputusan mengenai pemakaian pelitup muka akan diputuskan KKM apabila pihaknya sudah meminta Dr Noor Azmi melihat kepada keperluan untuk pemakaian pelitup muka sekiranya situasi COVID-19 beransur pulih. – Bernama


Bajet 2023: NSRC ditubuh bagi tangani jenayah penipuan dalam talian

KUALA LUMPUR, 10 Rabiulawal 1444H, Jumaat – Kerajaan akan menubuhkan Pusat Respons Scam Kebangsaan (NSRC) bagi membendung jenayah penipuan dalam talian yang menjadi isu global dan semakin serius di negara ini.

Pusat berkenaan akan mula beroperasi bulan ini dan bertindak berdasarkan laporan diterima untuk menyekat akaun serta mengambil tindakan terhadap penjayah.

Menteri Kewangan, Tengku Datuk Seri Zafrul Tengku Abdul Aziz, ketika membentangkan Bajet 2023 di Dewan Rakyat, hari ini, berkata NSRC akan mengabungkan Polis Diraja Malaysia (PDRM), Bank Negara Malaysia (BNM), Suruhanjaya Komunikasi dan Multimedia Malaysia (SKMM) dan Pusat Pencegahan Jenayah Kewangan Nasional (NFCC).

Katanya, gabungan empat agensi itu akan bekerjasama dengan institusi kewangan.

Menurutnya, kerajaan akan memperketatkan langkah keselamatan untuk perbankan internet oleh institusi perbankan dengan menghentikan penggunaan one-time-password (OTP) yang berasaskan sistem pesanan ringkas (SMS) bagi transaksi berisiko tinggi.

“Selain itu, menyediakan sebuah platform untuk orang ramai melaporkan mana-mana akaun atau nombor yang disyaki digunakan oleh penjenayah penipuan dalam talian, “ katanya.

Tengku Zafrul berkata, ia juga memperhebatkan tahap kesedaran literasi kewangan dan digital pengguna demi mengurangkan risiko menjadi mangsa penipuan.

Sementara itu, kerajaan akan terus memperkasa CyberSecurity Malaysia dengan peruntukan RM73 juta antaranya bagi mengukuhkan pemantauan, pengesanan dan pelaburan ancaman siber termasuk membina keupayaan sistem forensik siber.

“Bagi melindungi pengguna kredit di samping memupuk pasaran kredit pengguna yang adil dan teratur, kerajaan komited untuk membentangkan Rang Undang-undang Kredit Pengguna pada suku kedua 2023.

“Melalui usaha ini, sebuah pihak berkuasa amalan bebas yang baharu iaitu Lembaga Pemantauan Kredit Pengguna akan ditubuhkan di bawah Kementeriaan Kewangan bagi mengawal selia semua aktiviti berkaitan kredit pengguna,” katanya. – Bernama


Jutaan profesional lahir dari sekolah kebangsaan Islamik! Vernakular?

Oleh Athirah Huda Zalhe

BANGI, 2 Safar 1442H, Ahad –  Meskipun dilabel terlalu islamik dan kononnya bertukar menjadi sekolah agama, jutaan lepasan sekolah kebangsaan ternyata tidak melahirkan ‘lebai-lebai’.

Namun, kebanyakan mereka menjadi tenaga profesional dalam pelbagai bidang yang membantu pembangunan negara, kata Pengerusi Lembaga Pengelola Dewan Bahasa dan Pustaka (DBP), Prof Datuk Dr Awang Sariyan.

Serentak itu, beliau menyanggah mana-mana pihak yang melabelkan sekolah kebangsaan telah bertukar menjadi sekolah agama atau terlalu islamik, hanya kerana menekankan aspek keagamaan.

Prof Awang berkata, dakwaan itu mula dikeluarkan bekas Perdana Menteri, Tun Dr Mahathir Mohamad pada tahun 2018, yang kemudiannya disensasikan kembali oleh tiga aktivis dalam debat Suara Gerak Independent, baru-baru ini.

“Dakwaan itu mula dikeluarkan oleh Tun Dr Mahathir pada hujung 2018 tanpa merujuk sebarang dokumen Kementerian Pendidikan Malaysia (KPM) atau mana-mana pihak berwibawa.

“Tun Mahathir mengeluarkan dakwaan itu dalam kaitan dengan arahannya agar pengajaran Sains dan Matematik dalam bahasa Inggeris (PPSMI) dilaksanakan semula, konon untuk meningkatkan mutu pendidikan,” katanya kepada Ismaweb.net, hari ini.

Menyifatkan kenyataan Dr Mahathir itu tidak berasas, Prof Awang yang juga penyandang Kursi Za’ba Universiti Pendidikan Sultan Idris (UPSI) berkata, dakwaan tiga aktivis terbabit juga hanya berniat buruk kepada sekolah kebangsaan.

“Ketiga-tiga orang panel mendakwa bahawa sekolah kebangsaan terlalu memberatkan pelajaran agama, kurang mementingkan sains dan teknologi serta tidak memupuk perpaduan berbanding sekolah vernakular.

“Seperti Tun Mahathir, dakwaan itu tidak berasaskan kajian atau fakta yang dapat dipertanggungjawabkan. Kesemuanya lebih merupakan prasangka berniat buruk kepada sekolah kebangsaan,” katanya.

Sebelum ini, tiga aktivis menyifatkan sekolah kebangsaan sebagai tidak fokus kepada pendidikan sebaliknya terlalu islamik sehingga mengabaikan pengetahuan dalam mata pelajaran Sains dan Teknologi.

Kenyataan itu dibuat menerusi sesi debat bertajuk Suara Gerak Independent: The Vernacular School Debate anjuran Maju Foundation yang diasaskan peguam dan aktivis, Siti Kasim.

Dalam debat itu, Arun Doraisamy, Phun Teck Seng dan Sam Saad berpandangan sama dan menyimpulkan bahawa sekolah kebangsaan sangat menekankan aspek keagamaan berbanding sekolah vernakular, yang menekankan bahasa ibunda, perpaduan dan pengetahuan.

Mengulas lanjut, Prof Awang berkata, jika Dr Mahathir dan aktivis terbabit jujur, mereka sepatutnya merujuk kepada Bahagian Nazir Sekolah di KPM, yang bertugas memantau serta menilai pelaksanaan pendidikan di sekolah.

“Amat malang bahawa Tun yang pernah menjadi Menteri Pendidikan lupa akan peranan Bahagian Nazir di Kementerian Pendidikan.

“Kepada tiga orang aktivis itu, mereka perlu menjawab soalan, berapa peratuskah sumbangan lepasan sekolah vernakular kepada pembangunan negara, berbanding sumbangan lepasan sekolah kebangsaan yang menjadi sistem perdana pendidikan negara?

“Juga apakah bukti nyata sumbangan mereka kepada perpaduan kebangsaan atau pendapat itu hanya retorik kosong,” katanya.


PDRM terima 14 aduan penipuan wang tunai eBelia Rahmah

BANGI, 13 Zulhijjah 1444H, Ahad – Sebanyak 14 aduan diterima Polis Diraja Malaysia (PDRM) berkaitan kes penipuan perkhidmatan menunaikan wang bantuan eBelia Rahmah, dengan kerugian berjumlah sekitar rm2800 setakat ini.

Pengarah Jabatan Siasatan Jenayah Komersial (JSJK) Bukit Aman, Datuk Seri Ramli Mohamed Yoosuf berkata, modus operandi sindiket ialah menawarkan khidmat memindahkan wang dari akaun e-dompet Touch n Go kepada akaun bank mangsa.

Beliau berkata, suspek meminta butiran mangsa seperti nama dan akaun bank mangsa selain meminta mangsa untuk membuat imbasan pada kod QR yang diberikan.

“Mangsa hanya menyedari ditipu selepas mendapati wang dari e-dompet Touch n Go miliknya dipindahkan keluar dan tiada sebarang kemasukan wang ke dalam akaun banknya,” katanya kepada media hari ini.

Beliau berkata, mangsa kemudian gagal menghubungi suspek dan mengalami kerugian RM200 dengan jumlah keseluruhan kerugian setakat ini RM2,800.

Katanya, kes disiasat mengikut Seksyen 420 Kanun Keseksaan.

Terdahulu, Perdana Menteri, Datuk Seri Anwar Ibrahim yang juga Menteri Kewangan ketika membentangkan Belanjawan 2023 Malaysia Madani di Dewan Rakyat pada 24 Februari lepas menyatakan bahawa kerajaan akan memberikan kredit e-tunai berjumlah RM200 kepada dua juta belia berusia 18 hingga 20 tahun, melibatkan peruntukan RM400 juta.

RM200 yang dikreditkan kepada akaun e-dompet kira-kira dua juta penerima bermula 26 Jun lalu melalui program itu untuk digunakan bagi pembelian fizikal di premis perniagaan melalui penyedia perkhidmatan e-dompet terlibat, iaitu Boost, Setel dan Touch n Go eWallet.

Dalam terma dan syarat program, bantuan RM200 itu tidak boleh ditunaikan atau dipindahkan kepada akaun lain dan tindakan akan diambil sekiranya penerima berbuat demikian.


Kes jenayah siber di Selangor meningkat mendadak tahun ini

SHAH ALAM, 7 Safar 1443H, Selasa – Kes jenayah siber di Selangor meningkat secara mendadak apabila sebanyak 380 kes telah dilaporkan setakat Ogos tahun ini, berbanding 51 kes yang dicatatkan sepanjang tahun lepas kata Ketua Jabatan Siasatan Jenayah (JSJ) Selangor, ACP Nik Ezanee Mohd Faisal.

Beliau berkata, jenayah tersebut terutamanya melibatkan peras ugut rakaman lucah semakin berleluasa ketika pelaksanaan Perintah Kawalan Pergerakan (PKP) berikutan kebanyakan individu menghabiskan banyak masa di rumah dan menggunakan teknologi komunikasi secara meluas.

Justeru, orang ramai dinasihati agar berhati-hati dalam penggunaan teknologi kerana ramai telah menjadi mangsa peras ugut dipercayai dilakukan oleh sindiket, orang perseorangan mahupun bekas pasangan mereka yang bertindak menularkan aksi peribadi mereka.

“Semua pihak perlu berhati-hati dan jangan merekod apa yang boleh mengaibkan diri sendiri kerana kita tidak tahu bila rakaman itu akan tersebar,” katanya yang menjadi dalam program Bual Bicara di Facebook Live Polis Selangor mengenai ‘Penipuan Jenayah Siber’, di sini hari ini.

Sementara itu, Timbalan Ketua Jabatan Siasatan Jenayah Komersil (Jenayah Pemalsuan/Pelaburan Bersindiket/Siber), Supt Raduan Othman berkata, bagi kes jenayah ‘love scam’, sebanyak 160 kes dilaporkan sehingga Ogos ini melibatkan kerugian RM7 juta di Selangor, berbanding 223 kes pada tahun lepas dengan jumlah kerugian RM16 juta.

Katanya, jenayah ‘love scam’ kebiasaannya didalangi warga asing manakala mangsa terdiri daripada ibu tunggal serta wanita berusia yang masih bujang.

Tambah beliau, jenayah siber akan terus berlaku seiring dengan kemajuan teknologi dan pada sama ramai yang akan menjadi mangsa individu tamak atau sindiket tertentu. – Bernama


‘Backup’ karikatur komunis, Naib Presiden MCA perlu disiasat

BANGI, 20 Jamadilawal 1442H, Isnin – Pertubuhan Kebajikan Amal Sejagat (Amal Sejagat) menggesa Polis Diraja Malaysia (PDRM) menyiasat Naib Presiden MCA, Datuk Tan Teik Cheng.

Ini susulan tindakan Teik Cheng seolah-olah mempertahankan ideologi komunis dan menghina penjawat awam melakukan tugas berhubung kes hiasan dinding berunsurkan komunisme di sebuah restoran di Pulau Pinang, baru-baru ini.

Pengerusinya, Cikgu Izzat Johari menyelar pemimpin parti berasaskan kaum itu kerana menyifatkan tindakan polis menanggalkan hiasan dinding berkenaan terlalu keras.

“Amal Sejagat dengan tegas mahu pihak PDRM untuk menahan dan menyiasat Naib Presiden MCA, Tan Teik Cheng,” katanya dalam kenyataan, hari ini.

Semalam, Teik Cheng seolah-olah menyokong tindakan pemilik restoran di Pulau Pinang yang menampal kertas hiasan dindidng karikatur berunsurkan komunisme dan pemimpin komunis.

Teik Cheng menyifatkan tindakan polis terlalu keras dan ‘sensitif’ serta boleh merosakkan hubungan dengan kerajaan China.

Mengulas perkara itu, Izzat menggesa rakyat Malaysia khususnya umat Islam supaya menjaga kedaulatan negara pada Pilihan Raya Umum Ke-15 (PRU15) nanti dengan menolak parti MCA.

“Sebagai sebuah pertubuhan bukan kerajaan (NGO), Amal Sejagat secara tegas tidak memihak dengan sesiapa pun malah lebih tegas apabila melibatkan isu agama dan kedaulatan negara.

“Amal Sejagat tidak akan berkompromi dengan sesiapa yang mahu berkomplot dengan parti-parti yang mencabar kedaulatan negara,” katanya.


COVID: UK akan hantar 1,000 lagi ventilator ke India

LONDON, 21 Ramadan 1442H, Isnin – United Kingdom (UK) merancang menghantar 1,000 lagi ventilator ke India untuk membantu negara itu yang kini bergelut peningkatan jumlah pesakit COVID-19, menurut kenyataan pejabat Perdana Menteri pada Ahad, lapor Sputnik.

“Kerajaan UK akan membantu India melawan lonjakan kes dengan menghantar 1,000 mesin bantuan pernafasan,” kata kenyataan itu.

Sebelum ini, UK sudah menghantar 200 ventilator serta 495 alat oksigen.

Selain itu, perkhidmatan kesihatan kebangsaan (NHS England) akan menubuhkan kumpulan penasihat klinikal untuk membantu institusi perubatan India memperkemaskan tindak balas COVID-19.

“Kumpulan itu merangkumi penyelidik kesihatan awam dan global, serta jururawat dan profesional kesihatan lain yang mempunyai pengalaman dalam sistem penjagaan kesihatan India,” menurut kenyataan itu.

Perdana Menteri, Boris Johnson dan Perdana Menteri India, Narendra Modi juga dijangka mengadakan perbincangan secara maya pada Selasa untuk mempererat kerjasama termasuk dalam memerangi pandemik COVID-19.

India kini mencatat jumlah kes kedua tertinggi dengan 19.5 juta kes dilaporkan setakat ini dan kematian mencecah 215,000 orang, menurut data terbaru Kementerian Kesihatan. – Bernama


Lagi Israel roboh rumah Palestin, luaskan penempatan haram

BAITULMAQDIS, 7 Safar 1442H, Jumaat – Jentolak Israel didapati memusnahkan penempatan Palestin di selatan Nablus yang diduduki pagi ini, sebagai salah satu usaha memperluas penempatan haram Yahudi.

Salah seorang pegawai Palestin yang bertanggungjawab atas urusan penempatan di Tebing Barat Utara, Ghassan Daghlas berkata, tindakan itu dilakukan sehari selepas rejim Zionis dan penduduk haram menghalang penduduk kampung Jalud merebut kembali tanah milik mereka dan pembinaan jalan pertanian.

Awal tahun ini, Israel melalui projek penempatan Shvut Rachel merancang untuk membina 204 unit rumah haram secara berperingkat.

Israel kerap memberi alasan bahawa pemusnahan penempatan Palestin kononnya disebabkan tiada permit pembinaan, namun pada masa sama, penduduk Yahudi terus memperluaskan penempatan haram.

Kira-kira 650,000 penduduk Yahudi tinggal di penempatan haram yang dibina di Tebing Barat dan Baitulmaqdis Timur yang diduduki sejak 1967, di mana kesemua penempatan itu melanggar undang-undang antarabangsa. – Agensi


Belanjawan 2021 dibahas di peringkat jawatankuasa hari ini

KUALA LUMPUR, 14 Rabiulakhir 1442H, Isnin – Selepas diluluskan di peringkat dasar, Ahli-ahli Parlimen akan mula membahaskan Rang Undang-undang Perbekalan 2021 di peringkat jawatankuasa pada persidangan Dewan Rakyat hari ini.

Mengikut jadual giliran kementerian, perbahasan hari ini akan tertumpu kepada kementerian-kementerian di bawah Jabatan Perdana Menteri dan Kementerian Kewangan.

Berdasarkan takwim Dewan Rakyat sesi perbahasan berkenaan akan berlanjutan selama 10 hari sehingga 15 Disember ini.

Rang Undang-undang Perbekalan 2021 berkenaan diluluskan di peringkat dasar Khamis lepas dengan suara majoriti.

Usaha untuk mendapatkan undi belah bahagi oleh beberapa wakil rakyat pembangkang dan Bebas gagal pada hari berkenaan apabila hanya 13 Ahli Parlimen yang bangun menyokong, kurang dua dari jumlah yang diperlukan untuk membolehkan proses itu dijalankan.

Selain itu, menurut Aturan Urusan Mesyuarat, isu mewujudkan satu jawatankuasa khas bagi membanteras masalah sindiket Macau Scam yang semakin berleluasa dan menyusahkan rakyat adalah antara yang dijangka dijawab oleh wakil kerajaan dalam sesi soal jawab hari ini.

Perkara itu bakal diajukan Datuk Mohamad Alamin (BN-Kimanis) mengenai sejauh mana Kementerian Dalam Negeri bercadang untuk bekerjasama dengan Bank Negara Malaysia, Polis Diraja Malaysia dan Suruhanjaya Komunikasi Multimedia Malaysia (MCMC) untuk mewujudkan jawatankuasa khas itu.

Dalam pada itu, Menteri Kewangan dijangka mengemukakan Rang Undang-undang Langkah-Langkah Sementara bagi Pembiayaan Kerajaan (Penyakit Koronavirus 2019 (COVID-19) (Pindaan) 2020 untuk bacaan kali pertama.

Berdasarkan takwim Dewan Rakyat, Mesyuarat Ketiga Penggal Ketiga Parlimen ke-14 akan berlangsung selama 27 hari sehingga 15 Disember. – Bernama


69 peratus kawasan terjejas terima bekalan air

KUALA LUMPUR, 26 Rabiulawal 1442H, Khamis – Sejumlah 888 kawasan atau 69 peratus daripada 1,279 kawasan yang mengalami gangguan bekalan air berikutan henti tugas Loji Rawatan Air (LRA) Sungai Selangor Fasa 1, 2, 3 dan Rantau Panjang akibat pencemaran pada Selasa lepas, menerima bekalan air sepenuhnya setakat 6 pagi tadi.

Ketua Komunikasi Korporat Pengurusan Air Selangor Sdn Bhd (Air Selangor) Elina Baseri berkata, baki 391 kawasan masih dalam proses pemulihan.

“Pengguna disarankan untuk membiarkan air pili mengalir sehingga jernih sebelum digunakan.

“Air Selangor berharap pengguna yang mendapat bekalan air akan menggunakannya secara berhemat bagi memastikan proses pemulihan di kawasan yang terjejas berjalan lancar seperti dijadualkan,” katanya dalam kenyataan.

Menurutnya, wilayah Kuala Selangor mencatat peratus pemulihan tertinggi iaitu 99 peratus diikuti Kuala Langat (80 peratus), Hulu Selangor (87 peratus), Kuala Lumpur (75 peratus), Petaling (60 peratus), Gombak (55 peratus) dan Klang/Shah Alam (51 peratus).

Elina berkata, bantuan bekalan air alternatif di pili-pili awam dan Pusat Khidmat Setempat (PKS) masih disediakan untuk kemudahan pengguna yang terlibat dengan gangguan bekalan air tidak berjadual itu.

“Air Selangor akan memaklumkan status pemulihan bekalan air dari semasa ke semasa menerusi semua medium komunikasi rasmi iaitu aplikasi Air Selangor, Twitter, Facebook dan Instagram Air Selangor dan laman sesawang www.airselangor.com,” katanya. – Bernama


Ramesh Rao setuju hadkan aktiviti penjualan arak di Kedah

Oleh Ainul Illia Meor Suzurudin

BANGI, 10 Rabiulakhir 1443H, Isnin – Presiden Pertubuhan Minda dan Sosial Prihatin Malaysia, Datuk Ramesh Rao Krishnan Naidu menyokong keputusan Kedah mengehadkan aktiviti penjualan arak di seluruh negeri berkuat kuasa serta-merta.

Beliau berkata, pengehadan itu terutama sekali perlu dilaksanakan di kedai serbaneka 24 jam.

“Seboleh-bolehnya pukul 10 dah tak boleh jual. Eloklah diharamkan. Di negara Eropah, Singapura pun ada waktu yang dihadkan penjualan minuman beralkohol.

“Jadi saya sokong keputusan itu. Kalau boleh haramkan terus penjualan arak. Sebab malam-malam mabuk lepas itu bergaduh pula,” katanya ketika dihubungi Ismaweb.net, hari ini.

Beliau berkata demikian sebagai mengulas tindakan Kedah menerusi pihak berkuasa tempatan (PBT) yang tidak lagi memberi kelulusan lesen premis perjudian selain mengehadkan aktiviti penjualan arak di seluruh negeri berkuat kuasa serta-merta.

Menteri Besar, Datuk Seri Muhammad Sanusi Md Nor berkata, keputusan itu dibuat pada mesyuarat EXCO minggu lalu bagi mengelak mudarat yang lebih banyak kepada penduduk.

Sementara itu, mengulas keputusan kerajaan negeri Kedah mengenai premis perjudian, Ramesh kurang bersetuju dan menggesa supaya hanya penguatkuasaan ditingkatkan.

“Bab judi, kalau dia nak haramkan, banyak Cina dengan India sahaja yang pergi ke sana. Satu lagi bab cukai, duit itu yang kita guna untuk bantu kuil dan berhala.

“Yang dia perlu buat adalah kuat kuasa undang-undang. Ambil tindakan terhadap kedai yang menerima pelanggan muslim. Sita kedai jika perlu,” katanya.

Terdahulu, Timbalan Ketua Menteri Pulau Pinang, P Ramasamy berang dengan tindakan kerajaan Kedah yang mahu mengharamkan premis perjudian dan mengehadkan penjualan minuman keras di negeri itu.

Ramasamy menyifatkan langkah itu bertujuan untuk mengawal orang bukan Islam dan menafikan hak mereka.

“Biar orang bukan Islam sendiri menentukan sendiri apa yang baik dan buruk.

“Tiada keperluan kepolisan moral yang mengakibatkan penafian hak mereka untuk sama ada meminum atau tidak meminum arak. Atau hak mereka untuk buat keputusan mengenai penglibatan mereka dalam perjudian,” katanya.


Sekarang masa terbaik PRU15, UMNO mahu tawan Putrajaya

BANGI, 10 Syawal 1443H, Rabu – Timbalan Presiden UMNO, Datuk Seri Mohamad Hasan menyifatkan sekarang masa sesuai mengadakan Pilihan Raya Umum berikutan UMNO berada di kedudukan terbaik dan bersedia ke arah itu.

Bagaimanapun katanya, keputusan pembubaran kini terletak di tangan Perdana Menteri yang akan menasihatkan Yang di-Pertuan Agong.

“Itu keputusan Perdana Menteri kerana kita faham beliau ada pertimbangannya sendiri. Mungkin beliau akan menunggu sehingga memorandum persefahaman (MoU) di antara kerajaan dan pembangkang tamat 31 Julai ini.

“Perdana Menteri sudah membuat janji dan beliau sudah pasti mahu menunaikannya,” katanya seperti dipetik Berita Harian, hari ini.

Terdahulu beliau merasmikan Wacana Aspirasi UMNO di Menara Dato Onn.

Mohamad memberi jaminan untuk parti berada dalam keadaan kukuh dan bukan dalam keadaan berpecah belah dalam menghadapi Pilihan Raya Umum ke-15 (PRU15).

“Sebagai orang yang diberikan kepercayaan bersama presiden, saya tidak akan benarkan parti ini menghadapi pilihan raya dalam keadaan kucar-kacir.

“Sebaliknya saya akan pastikan UMNO berdepan pilihan raya umum dalam keadaan mantap sebagai satu pasukan dan menang,” katanya.

Tegas bekas Menteri Besar Negeri Sembilan itu, selepas menang pilihan raya nanti, sesiapa saja boleh menawarkan diri bertanding merebut jawatan dalam parti tersebut.

“Apa yang penting sekarang UMNO mahu menawan semula Putrajaya. Jika UMNO menang, Melayu menang.

“Selepas menang, siapa nak bertanding lawan presiden, timbalan presiden dan jawatan lain silakanlah,” katanya.

Beliau mengingatkan semua pihak supaya tidak mengulangi kesilapan lama menyebabkan UMNO hilang kuasa.

“Jika UMNO kalah PRU-15, maka akan jadi sebagaimana dalam tempoh 22 bulan yang mana orang Melayu menjadi terhina dan ‘pedagang’ di negaranya sendiri,” katanya.


2 restoran makanan segera, 1 kopitiam diarah tutup tak ikut SOP

KEPALA BATAS, 25 Zulhijjah 1441H, Sabtu – Dua buah restoran makanan segera dan sebuah kopitiam di sini diarahkan tutup selama tujuh hari kerana tidak mematuhi prosedur operasi standard (SOP) Perintah Kawalan Pergerakan Pemulihan (PKPP) dalam pemeriksaan yang dijalankan oleh pihak berkuasa hari ini.

Ketua Polis Daerah Seberang Perai Utara (SPU), ACP Noorzainy Mohd Noor berkata, dalam operasi bermula jam 4.00 petang semalam, polis bersama Kementerian Kesihatan Malaysia (KKM) telah membuat pemeriksaan di restoran makanan segera dan kopitiam sekitar daerah itu sebelum mengambil tindakan terhadap tiga buah premis berkenaan.

“Tiga restoran itu didapati tidak mematuhi SOP dalam membendung penularan COVID-19 malah ada yang tidak mengehadkan jumlah pengunjung makan di premis mereka sehingga tiada penjarakan fizikal antara satu sama lain,” katanya kepada Bernama malam semalam.

Beliau berkata, pemilik tiga restoran itu masing-masing turut dikenakan kompaun RM1,000 dan menurutnya polis akan meneruskan operasi bagi memastikan semua pihak mematuhi SOP ditetapkan.

Katanya, selain itu enam premis makanan segera dan kedai kek turut diberikan notis amaran oleh KKM kerana pelbagai kesalahan berkaitan SOP. – Bernama


Teori jika PN menang di Pulai, kerajaan pusat berubah tidak munasabah

JOHOR BAHRU, 12 Safar 1445H, Selasa – Propaganda yang dimainkan Perikatan Nasional (PN) yang kononnya Kerajaan Persekutuan akan tumbang jika PN menang di Parlimen Pulai, sangat tidak munasabah.

Calon Pakatan Harapan (PH) Pilihan Raya Kecil (PRK) Pulai, Suhaizan Kaiat menyelar dakwaan itu selain menyifatkan dakyah yang dibawa pihak lawan itu, hanya cuba untuk mengelirukan rakyat.

Beliau berkata, PH sebaliknya yakin akan mengekalkan kemenangan di Parlimen itu dengan majoriti yang meyakinkan, termasuk di Dewan Undangan Negeri (DUN) Simpang Jeram.

“Kalau kiraan Matamatik, 148 tolak satu (jika PN rampas Pulai) tak mengugatkan Kerajaan Pusat. Mereka boleh guna apa saja untuk yakinkan pengundi, tapi secara matematiknya salah dan tak munasabah.

“Di Johor ini unik, rakyatnya lebih bersederhana dalam banyak perkara dan fikir secara rasional, sama ada propaganda itu boleh terima atau tidak,” katanya kepada pemberita pada sesi tinjauan mesra kempen PRK di pasar malam dekat Taman Sentosa, Johor Bahru, semalam.

Beliau berkata demikian ketika diminta mengulas kenyataan Presiden PAS Tan Sri Abdul Hadi Awang bahawa jika PN menang pada PRK itu akan menjadi isyarat penting perubahan di peringkat Kerajaan Pusat.

Ketika ini, komposisi kerusi di Dewan Rakyat oleh Kerajaan Perpaduan yang dianggotai PH, Barisan Nasional, Gabungan Parti Sarawak dan Gabungan Rakyat Sabah adalah sebanyak 148, manakala PN hanya 73 kerusi.

Pada PRK Parlimen Pulai, Suhaizan berdepan saingan tiga penjuru menentang calon PN Zulkifli Jaafar dan Samsudin Mohamad Fauzi yang akan bertanding sebagai calon Bebas.

PRK Parlimen Pulai dan DUN Simpang Jeram diadakan susulan kekosongan luar di dua kerusi jangka berikutan kematian penyandangnya Salahuddin yang juga Menteri Perdagangan Dalam Negeri dan Kos Sara Hidup pada 23 Julai lepas.

Suruhanjaya Pilihan Raya (SPR) menetapkan PRK bagi kedua-dua kerusi itu diadakan serentak dengan hari pengundian awal pada 5 September diikuti hari pengundian 9 September. – Bernama


Myanmar tutup semua sekolah esok, kes COVID-19 naik mendadak

NAYPYITAW, 7 Muharram 1442H, Rabu – Kerajaan Myanmar menutup sementara semua sekolah menengah di negara itu, berikutan peningkatan mendadak jumlah kes jangkitan tempatan COVID-19.

Kesemua sekolah menengah untuk sesi akademik bagi 2020-2021 akan ditutup sementara waktu mulai esok, kata Ketua Pengarah Pendidikan bawah Kementerian Pendidikan Myanmar, Dr Tin Maung Win hari ini.

“Jawatankuasa Pusat Pencegahan Pengendalian dan Rawatan COVID-19 di peringkat kebangsaan telah mengarahkan kerajaan negeri dan negara serta Kementerian Pendidikan untuk menutup semua sekolah menengah berikutan keadaan semasa wabak,” katanya.

Sebagai langkah pencegahan COVID-19, sebanyak 408 sekolah menengah kerajaan dan 189 sekolah swasta di wilayah Yangon akan ditutup mulai esok, kata Menteri Hal Ehwal Dalam Negeri Yangon, Naing Ngan Lin.

“Kami diarahkan untuk bertindak bagi mengawal penularan COVID-19 secara berkesan dan belum ada makluman mengenai berapa lama perintah itu dikuatkuasakan,” katanya.

Sejak 21 Julai hingga 21 Ogos lalu, sebanyak 6,526 daripada 7,173 sekolah menengah dibuka semula di seluruh negara, menurut data kementerian baru-baru ini.

Sesi akademik Myanmar biasanya bermula pada Jun, namun penggal tahun ini ditangguhkan akibat wabak COVID-19.

Setakat hari ini sahaja, Myanmar merekodkan peningkatan kes tempatan dengan 70 kes dilaporkan, menjadikan keseluruhan kepada 574 kes.

Wabak pandemik berkenaan dikesan pertama kali di Myanmar pada 23 Mac lalu, dan hanya enam kematian direkodkan setakat ini. – Agensi


Eksploitasi selebriti muslim promosi judi di bulan Ramadan, satu penghinaan!

KINI tular video seorang personaliti media sosial mempromosikan syarikat perjudian yang telah menaja pembikinan video baharunya.

Lebih membuatkan kita marah ialah beliau melakukannya dengan bangga ketika bulan Ramadan. Rata-rata umat Islam pasti rasa terhina, tersinggung dan marah apatah lagi yang melakukannya ialah selebriti beragama Islam.

Saya teringat perkara yang hampir serupa berlaku pada tahun yang lalu, di mana beberapa syarikat judi mengeluarkan video raya pada hujung-hujung bulan Ramadan. Sama seperti sekarang.

Apakah segala persamaan ini hanyalah kebetulan semata-mata?

Apakah syarikat-syarikat judi ini memang tidak takut langsung bermain dengan api sebegini?

Apakah memang pihak berkuasa tidak boleh berbuat apa-apa dengan tegas terhadap mereka?

Dari satu aspek yang lain pula, nampaknya semakin ramai selebriti beragama Islam sendiri sudah hilang pedoman demi populariti dan wang ringgit.

Sebagai contoh juga, baru ini sudah ada video lagu raya berunsurkan gejala songsang. Tak tahulah tahun depan akan ada lagi juga, sebab saya difahamkan kerajaan kata mereka tidak boleh buat apa.

Sangatlah malang apa yang berlaku pada umat Islam kita kini di Malaysia. Maruah kita dipijak ‘menggunakan’ orang kita sendiri dengan sogokan duniawi.

Manakala kita lihat pemimpin kita hanyut dengan keenakan pangkat dan jawatan. Lagi selesa apabila mereka rasa boleh menang pilihanraya dengan mudah.

Lebih parah lagi, ramai asatizah kita sudah lebih gemar jadi jaguh apabila bergaduh sesama sendiri tetapi hanya longlai sahaja apabila berhadapan isu-isu ‘real’ yang menimpa umat sebegini.

Aminuddin Yahaya
Pengerusi PEMBELA
27 April 2022


Ali Rustam dimasyhur sebagai Canselor UTeM ke-3

MELAKA, 22 Rejab 1442H, Sabtu – Yang Dipertua Negeri Melaka Tun Mohd Ali Mohd Rustam dimasyhurkan sebagai Canselor Universiti Teknikal Malaysia Melaka (UTeM) yang ketiga.

Pelantikan Mohd Ali, 72, sebagai Canselor UTeM berkuat kuasa selama empat tahun mulai 15 Ogos 2020 hingga 3 Jun 2024, telah mendapat perkenan Yang di-Pertuan Agong Al-Sultan Abdullah Ri’ayatuddin Al- Mustafa Billah Shah.

Menteri Pengajian Tinggi Datuk Seri Dr Noraini Ahmad mewakili Seri Paduka Baginda menyerahkan watikah pelantikan pada upacara pemasyhuran yang berlangsung di Dewan Seri Utama, Pejabat Yang Dipertua Negeri Melaka, Ayer Keroh, di sini, semalam.

Mohd Ali menggantikan Canselor terdahulu yang juga bekas Yang Dipertua Negeri Melaka keenam Tun Dr Mohd Khalil Yaakob.

Turut hadir pada upacara pemasyhuran itu ialah isteri Mohd Ali, Toh Puan Asmah Abdul Rahman; Ketua Menteri Melaka Datuk Seri Sulaiman Md Ali, Pro-Canselor UTeM iaitu Tan Sri Halim Saad dan Datuk Dr Sabirin Ja’afar.

Mohd Ali dalam ucapannya berkata UTeM merupakan universiti teknikal pertama yang diwujudkan di Malaysia pada 1 Dis 2000 untuk memartabatkan ilmu melalui pendidikan, penyelidikan dan kesarjanaan teknikal yang inovatif dan kreatif.

Justeru, katanya institusi itu perlu berada dalam arus perdana pendidikan tinggi negara sebagai daya penggerak utama membentuk hala tuju baharu masyarakat Malaysia ke arah transformasi ekonomi dan sosial khususnya dalam era ledakan Industri 4.0 dan ekonomi digital.

“Saya juga melihat UTeM sentiasa komited membantu negara dan negeri Melaka dalam menyediakan tenaga kerja yang berkemahiran tinggi berpacukan industri.

“Pelaksanaan peta strategi pemerkasaan Pendidikan Teknikal dan Latihan Vokasional (TVET) dijangka mampu menghasilkan siswazah yang seimbang, holistik dan berciri keusahawanan untuk membangunkan negeri dan negara amnya,” katanya.

Mohd Ali berkata dalam konteks arus perdana pembangunan negara pula, UTeM dilibatkan oleh pembuat dasar di semua peringkat dalam merencana hala tuju strategik negara, terutama yang melibatkan bidang kejuruteraan, teknologi serta TVET.

“Kerjasama pintar dan jaringan bersama kesemua pemegang taruh seperti industri, kerajaan Persekutuan dan negeri serta komuniti perlu terus dipertingkatkan lantas mampu merealisasikan agenda global iaitu matlamat pembangunan kelestarian pada 2030. – Bernama


Kanak-kanak bebas ‘ber-TikTok’ boleh ketagih, jadi sasaran pedofil

Oleh Balkish Awang

KUALA LUMPUR, 20 Syawal 1442H, Selasa – Boleh dikatakan aplikasi video TikTok adalah antara platform media sosial yang popular masa kini, bukan sahaja dalam kalangan generasi muda, orang dewasa tetapi juga kanak-kanak.

Aplikasi berkenaan pada mulanya dikenali sebagai ‘Douyin’ yang bermaksud video pendek dan apabila ia semakin popular, ia diberi nama baharu iaitu TikTok.

Diberikan secara percuma, ia digunakan untuk menonton dan memuat naik video berdurasi 60 saat dari semua perkara (tarian, pergerakan bibir, video haiwan lucu).

Halaman ‘For You’ (‘Untuk Anda’)!disusun untuk setiap pengguna, berdasarkan minat yang dinyatakan serta pengguna boleh mengikuti, memberi komen dan menyukai setiap video.

Cuma yang menjadi persoalan, sejauh mana aplikasi ini selamat untuk kanak-kanak memandangkan ia tidak mempunyai batas sempadan dan sesiapa sahaja bebas untuk melihat apa yang dimuatkan dalam aplikasi tersebut tanpa sebarang sekatan.

Memandangkan ia semakin menjadi pilihan kanak-kanak di Malaysia seawal usia empat tahun, Bernama mendapatkan penjelasan daripada Pensyarah Perubatan & Pakar Psikiatri, Fakulti Perubatan & Sains Kesihatan, Hospital Pengajar Universiti Putra Malaysia (HPUPM), Universiti Putra Malaysia iaitu Dr Ruziana Masiran untuk mengupas perkara ini.

“Pengguna yang berusia di bawah 13 tahun boleh melihat versi TikTok yang ditapis, tetapi ada yang bimbang kanak-kanak mungkin berbohong tentang umur mereka mereka untuk melihat kandungan yang tidak ditapis.

Tambahan pula, pandemik COVID-19 menjadi penyebab berlakunya peningkatan jumlah pengguna TikTok kerana mereka berada di rumah sepanjang masa,” katanya.

Menurut Dr Ruziana menerusi sumber dari Global Web Index, sehingga Februari 2020, dianggarkan TikTok memiliki 800 juta pengguna aktif diseluruh dunia dan di Amerika Syarikat sahaja pada tahun 2020, penggunaan TikTok meningkat dua kali ganda kepada 82 minit sehari pada bulan Februari berbanding 38 minit pada bulan Mei 2019.

“Data tersebut juga menunjukkan 90 peratus pengguna TikTok mengunjungi aplikasi lebih dari sekali sehari. Rata-rata masa yang dihabiskan dalam aplikasi, menurut TikTok, hampir 5 minit, iaitu lebih lama daripada Snapchat dan Instagram.

“Walaupun 41 peratus  pengguna TikTok di seluruh dunia berumur 16 hingga 24 tahun, sepertiga daripada pengguna TikTok di Amerika Syarikat berumur 14 tahun ke bawah,” jelasnya.

GADAI PRIVASI KANAK-KANAK

Kanak-kanak berumur empat hingga 15 tahun yang menggunakan TikTok menghabiskan purata 80 minit sehari di TikTok, berbanding dengan 85 minit sehari menonton video di YouTube.

Menurut Dr Ruziana, maklumat berkenaan berdasarkan data dalam laporan tahunan oleh Qustodio (aplikasi kawalan keibubapaan berpangkalan di Barcelona, Sepanyol), daripada 60,000 keluarga dengan anak-anak berusia 4-14 tahun di Amerika Syarikat, United Kingdom dan Sepanyol.

Beliau menegaskan, biarpun TikTok memberi peluang kepada kanak-kanak dan remaja mezahirkan ekspresi kreatif menggunakan kerangka yang mudah dengan pengguna mempunyai akses percuma untuk penyuntingan video, audio dan gambar yang serupa dengan alat profesional, namun medium sosial ini perlu dilihat lebih meluas lagi dengan kesan berpanjangan dari sudut negatif.

Mengulas lanjut, beliau berkata, penggunaan TikTok mengundang bahaya kepada kanak-kanak kerana kelompok ini berpotensi terkena Pemangsa Seksual atau Pengantunan Seksual.

“Walaupun platform ini berusaha keras untuk mengurangkan risiko pemangsa seksual dalam kalangan anak-anak di bawah umur, masalah ini masih berleluasa di TikTok. Contohnya, individu dewasa boleh menghantar mesej dan gambar berbentuk seksual kepada kanak-kanak.

“Terdapat banyak kejadian di mana ibu bapa harus melaporkan tingkah laku pemangsa kepada polis,” katanya.

Menurut beliau lagi, lebih membahayakan pengunaan TikTok boleh memudaratkan privasi di mana aplikasi tersebut boleh menggadai privasi kanak-kanak, remaja serta keluarga mereka.

“Contohnya, apabila anak-anak membuat video di rumah mereka, mereka mendedahkan ruang privasi di dalam rumah, berkongsi lokasi, mempamerkan kereta ibu bapa mereka dan mempamerkan nombor plat kenderaan”.

Akibatnya, pihak tidak bertanggungjawab boleh mengambil peluang atas maklumat-maklumat peribadi sebegini dan pelbagai ugutan, jenayah siber, mahupun jenayah secara fizikal boleh berlaku.

“Kanak-kanak dan remaja juga boleh terdedah kepada komen negatif di ruang TikTok, sama seperti di platform media sosial yang lain.

“Semakin banyak pengguna sesuatu platform media sosial itu, lebih besar peluang untuk menerima komen negatif dan ini boleh memberi kesan buruk terhadap harga diri dan keyakinan seseorang kanak-kanak dan remaja,” jelasnya.

BOLEH KETAGIHAN

Memandangkan aplikasi TikTok mempunyai bahan ‘aliran tanpa henti’, pelajar (kanak-kanak dan remaja) cenderung menghabiskan masa yang lama, bahkan mungkin berupaya menjadi ketagih menonton video selama berjam-jam pada satu-satu masa.

Tambahan pula, tiada batasan masa untuk sesiapa bergabung dan ia digunakan di seluruh dunia.

“Kanak-kanak atau remaja juga boleh menjadi obsesif dengan penampilan mereka. Ada dalam kalangan kanak-kanak atau remaja yang menggunakan aplikasi ini untuk sentiasa meningkatkan penampilan mereka bagi menarik perhatian pengikut mereka dan orang lain,” katanya.

“Keadaan ini berupaya menjadikan kehidupan sosial mereka tidak seimbang serta membunuh kehidupan sosial kanak-kanak berikutan penggunaan tanpa sempadan yang membawa kepada hubungan dengan keluarga menjadi renggang kesan daripada menghabiskan sebahagian besar masa untuk membuat video,” katanya.

Justeru, bagi mengawal keadaan sebelum menjadi lebih parah, Dr Ruziana berkata, ibu bapa perlu mengetahui nama akaun TikTok anak mereka, mengikuti akaun anak, dan memastikan akaun mereka diletakkan sebagai peribadi.

Beliau menyarankan penggunaan ciri ‘Family Pairing Feature’ di dalam TikTok  (alat kawalan ibu bapa yang membolehkan ibu bapa menghubungkan akaun TikTok anak mereka dengan mereka sendiri, memberikan mereka kawalan langsung terhadap tetapan privasi anak).

Selain itu, ibu bapa digalakkan membuat dialog terbuka dengan anak mengenai jenis video yang mereka suka tonton dan hantar.

“Jadikan perbualan tentang TikTok mereka ini perbualan yang santai agar mereka suka berkongsi dengan ibu bapa.

“Nasihatkan anak bahawa posting yang negatif boleh kembali merosakkan reputasi mereka di masa hadapan terutama ketika mereka di kolej atau semasa bekerja kelak,” katanya.

Selain itu, beliau berkata, ibu bapa juga perlu mengajar anak untuk mengawal bahagian komen sama ada akaun peribadi atau akaun awam.

“Ajar anak untuk kawal bahagian komen, sama ada akaun adalah peribadi atau awam. Anak anda mempunyai kuasa untuk memutuskan sama ada mereka mahu membenarkan komen pada video mereka dari semua orang, pengikut sahaja – atau membataskannya terus.

“Sekali lagi, ini dapat ditetapkan sama ada di peringkat akaun, atau disesuaikan untuk setiap video yang mereka buat,” katanya.

TONTONAN PENGARUHI MINDA

Sementara itu, pakar Psikologi Universiti SEGi, Kota Damansara, Prof Datin Dr Mariani Md Nor berkata, bagi kanak kanak, TikTok juga telah menjadi salah satu aktiviti main mereka sealiran dengan dunia kanak-kanak pada usia itu untuk bermain.

Bagaimanapun, katanya, sekiranya salah gaya penggunaan aplikasi itu di samping membuat atau menonton tontonan yang salah ia boleh meninggalkan impak negatif.

“Apabila pengisian tontonan lebih kepada unsur seksual, tontonan dan penggunaan TikTok dalam kalangan kanak kanak boleh mempengaruhi minda, perasaan dan juga tingkah laku mereka.

“Sama ada tontonan atau pelakuan yang mereka mainkan sendiri dalam TikTok menggambarkan pemikiran mereka dan jika tidak dikawalselia bahkan menjadikan TikTok sebagai platform untuk meluahkan emosi, perasaan serta tingkah laku,” katanya, sambil menambah, aspek baik TikTok tidak menjadi masalah, namun yang sebaliknya, boleh menjejaskan pertumbuhan serta perkembangan kanak kanak.

Menurut beliau, apa yang diperlukan ialah perkembangan holistik kanak-kanak merangkumi perkembangan intelektual sosial emosi dan kerohanian.

Beliau berkata, unsur negatif dalam TikTok sedikit sebanyak boleh mempengaruhi cara mereka berfikir, cara mereka mempamerkan tingkah laku malah cara mereka meluahkan perasaan dan berkomunikasi bersama individu lain.

Untuk itu, beliau menegaskan, ibu bapa perlu mengawal mainan serta tontonan TikTok kerana aplikasi itu juga mempunyai manfaat dari segi meningkatkan kreativiti selain meningkatkan keyakinan diri serta memperluaskan aspek perkembangan bahasa.

Mengulas lanjut Mariani berkata, dari sudut privasi, data peribadi kanak kanak boleh dicuri oleh mana-mana pihak yang mempunyai niat tertentu apabila pelakuan TikTok oleh kanak kanak itu menjadi tular.

“Pastinya mereka akan jadi tontonan ramai dan secara tidak langsung privasi kanak kanak diceroboh dan mereka juga boleh menjadi sasaran pedofil yang memang sentiasa ingin mendapatkan wajah kanak-kanak dengan mudah boleh didapati dari tontonan TikTok.

“Kanak-kanak ini juga boleh menjadi mangsa terhadap mereka yang sentiasa mahu mencari peluang dan kesempatan dari platform Tiktok ini,” ujarnya.

Berhubung persoalan sama ada Malaysia perlu membuat sekatan berhubung perkara ini (TikTok) memandangkan aplikasi tersebut dilihat tiada sekatan dan bebas malahan menerusi aplikasi itu juga pernah terjadi viral gambar pasangan kanak-kanak bercium, beliau berpandangan perlu ada kaedah sesuai untuk mengawal selia terutama aspek yang boleh menjejaskan pemikiran kanak-kanak dalam usia mereka yang akan meningkat dewasa.

“Tontonan TikTok dengan tema seksual perlu dipantau penggunaan dalam kalangan anak-anak yang masih lagi kecil kerana tontonan yang berulang kali boleh menjadi tiruan buat mereka,” katanya. – Bernama


WAFIQ, I-Medik lancar Modul Bantuan Asas HealHer

Oleh Zuhayati Yazid

NILAI, 8 Rabiulawal 1444H, Rabu – Pertubuhan Ikatan Wanita Antarabangsa bagi Institusi Keluarga dan Pendidikan Berkualiti (WAFIQ) dengan kerjasama Pertubuhan Ikatan Pengamal Perubatan dan Kesihatan Muslim Malaysia (I-Medik) buat julung kali melancarkan Modul Bantuan Asas HealHer bagi memberi pengetahuan tambahan tentang kesihatan mental terutama wanita.

Presiden WAFIQ, Prof Dr Rafidah Hanim Mokhtar berkata, modul berkenaan digubal oleh enam pakar untuk membantu melengkapi usaha sedia ada oleh pelbagai pihak dan kementerian dalam menangani isu kesihatan mental wanita khususnya selepas pandemik COVID-19.

Dalam pada itu, Ketua Penggubal Modul HealHer, Dr Rozanizam Zakaria berkata, tujuan modul bantuan bukan sahaja untuk merawat penyakit mental tetapi sebagai langkah awal di lapangan membantu golongan rentan.

“Bantuan awal ini perlu diberikan supaya dapat mengelakkan keadaan menjadi parah sehingga membawa kepada kemurungan.

“Kalau nak mengharap pakar psiaktri yang ada di negara ini kira-kira 350 orang semestinya tidak mampu, jadi kita kongsikan perkara asas yang boleh dilakukan oleh mereka yang sering berjumpa individu-individu berisiko itu dan membantu daripada menjadi kemurungan.

“Ini juga dijadikan panduan kepada pihak lain seperti NGO, agensi yang sering berjumpa individu bermasalah ini dapat memberikan bantuan awal dan mencegahnya,” katanya.

Beliau berkata demikian dalam sidang media selepas Majlis Perasmian Modul HealHer Bantuan Asas Psikologi Untuk Wanita, di sini hari ini.

Turut hadir Timbalan Presiden I-Medik, Datuk Dr Mohamed Hatta Mohamed Tarmizi.

Modul HealHer akan menjelajah ke lima zon seperti Alor Star, Kuala Terengganu, Johor bahru dan Kota Kinabalu bagi keseluruhan program ini dengan kerjasama pertubuhan bukan kerajaan (NGO).

Dalam pada itu, Dr Mohamed Hatta menyambut baik platform yang diberikan WAFIQ dalam menyediakan modul berkenaan dan berhasrat untuk mengembangkan lagi usaha dengan melibatkan isu-isu kesihatan lain

“Kita harap i-Medik dapat berkecimpung dalam menyediakan modul bukan sahaja tumpuan kepada kesihatan mental dan kesihatan wanita tetapi juga memberi tumpuan kepada masalah lelaki dan kesuburan,” katanya.


Aqsa berdarah, penghinaan terbesar Zionis Yahudi ke atas Palestin

BANGI, 29 Ramadan 1442H, Selasa – Aman Palestin Berhad mengajak umat Islam bersolidariti dan memberi sokongan terbaik terhadap rakyat Palestin yang berdepan tindakan biadab serta tidak berperikemanusiaan pengganas Israel.

Perbuatan rejim Zionis mencabuli keharmonian Masjid al-Aqsa wajib dihentikan, bahkan setiap gerak geri mereka dalam menjatuhkan Palestin wajar ditentang.

Pengarah Media dan Korporat Aman Palestin Berhad, Ustaz Anas Abdul Wahab Kasim menegaskan, Zionis Yahudi inilah kaum dan bangsa yang jijik yang sentiasa memecah-belahkan keamanan dan merampas hak mereka yang teraniaya.

“Pertubuhan Bangsa-bangsa Bersatu (PBB), Liga Arab dan Pertubuhan Kerjasama Islam (OIC) serta negara-negara Islam yang lain sewajibnya bertanggungjawab penuh menghentikan rancangan pengganas ini.

“Serta memaksa penjajah Israel mematuhi undang-undang antarabangsa dan menghormati hak asasi manusia.

“Justeru, bertindaklah sekarang wahai umat Islam, bangkit menyatakan sokongan anda kepada saudara kita di Palestin dan pembebasan Masjid Al-Aqsa,” katanya dalam satu kenyataan.

Beliau menegaskan, kegagalan untuk menyatakan sokongan kepada rakyat Palestin dan kesucian Masjid al-Aqsa, serta masih ragu-ragu kebenaran bahawa masjid itu adalah milik mutlak umat Islam akan menjadi penyebab kepada kegagalan menjadi seorang mukmin bertanggungjawab.

“Zionis Yahudi akan sentiasa mencetuskan kerisauan, ketegangan dan ancaman keselamatan kepada dunia dan rakyat antarabangsa yang pastikan akan merugikan umat Islam.

“Adakah anda masih ingin mencari bukti kekejaman mereka? Diam dan berkira-kiranya kita dalam bertindak bermakna kita masih belum bersedia mengiktiraf mereka sebagai penganas antarabangsa yang hakiki dan kita masih belum lagi memahami hakikat siapa pemilik sebenar Palestin dan Masjid Al Aqsa,” tegasnya.

Pada masa sama, Ustaz Anas tidak menolak kemungkinan umat Islam akan menerima nasib sama seperti warga Palestin sekarang sekiranya tidak bertindak proaktif.

“Yakinlah kita selagi mereka terus berkuasa di bumi Palestin, selagi mana kita belum melakukan sesuatu yang proaktif daripada diri kita sendiri untuk memahami siapakah musuh sebenar.

“…dan masih ingin berbaik-baik atau masih buta hati, siapakah sebenarnya pengganas antarabangsa ini, kita pasti akan menerima nasib yang sama yang dihadapi oleh warga Palestin hari ini,” katanya.

Selain itu, pertubuhan bukan kerajaan (NGO) yang tidak berteraskan keuntungan itu turut mengajak orang ramai menghulurkan bantuan dan sumbangan bagi membantu mengembalikan semula kehidupan warga Palestin seperti dahulu yang aman dan makmur.


Kita baca al-Quran atau al-Quran sedang baca kita?

GOLONGAN pertama adalah golongan yang melihat dalam dimensi sebab dan musabbab.

Dirinya terikat (atau cenderung untuk menilai) dalam kanun bahawa setiap perkara ada sebab dan musabbabnya.

Penerangannya jelas kerana inilah yang biasa kita lalui sehari-harian.

Golongan kedua pula adalah golongan yang melihat dengan pandangan ‘kemahuan Allah’ yang mengatasi segalanya.

Kemahuan Allah dan ketentuan-Nya yang mengatasi segala tembok keinginan dan asbab musabbab yang terpenjara segala material di dalamnya.

Penerangannya adalah Al-Quran merupakan kesimpulan kepada risalah kewujudan ini.

Segala intipatinya sedang membicarakan mengenai kewujudan ini, bermula daripada asal penciptaan hinggalah kepada hari kiamat dan pertemuan hamba dengan Tuhan.

Jadi seorang yang melihat dalam kaca mata kewujudan ini akan melihat bahawa apa yang dilalui sehari-hari, hanyalah penjelasan atau penafsiran terhadap kesimpulan alam ini, iaitu Al-Quran.

Oleh itu, segala tindak tanduknya dan perbuatannya, adalah dalam kerangka mengisi ruang-ruang ‘makna’ Al-Quran yang jelas dan tersembunyi.

Dengan demikian, dia akan memahami bahawa kitaran hidupnya atau kewujudan ini keseluruhannya, adalah seputar manifestasi makna dan intipati Al-Quran dalam ruang lingkup masa yang sedang berjalan, dan tempat yang ada.

“Sesungguhnya ini adalah peringatan. Barangsiapa yang menghendakinya, hendaklah dia mencari jalan menuju Tuhannya.

Bahkan (hakikatnya) kamu tidak mampu menghendaki melainkan apabila ia itulah yang Allah kehendaki, sesungguhnya Allah itu Maha Mengetahui lagi Maha Bijaksana.

Dialah yang memasukkan sesiapa sahaja yang Dia kehendaki ke dalam rahmat-Nya. Adapun bagi orang-orang yang zalim, telah disediakan untuk mereka azab yang pedih” – 3 ayat terakhir Surah Al-Insan

Moga Allah menjadikan Al-Quran itu taman bunga di hati kita.

Wallahua’lam bissawaab.

Ustaz Ahmad Syamil Mohd Esa
Penolong Setiausaha Majlis Ulama ISMA (MUIS)


JKN Kedah mohon maaf kesilapan pemberian vaksin dos kedua

ALOR SETAR, 1 Muharram 1443H, Selasa – Jabatan Kesihatan Negeri (JKN) Kedah telah memohon maaf kepada seorang penerima vaksin COVID-19 dan keluarganya berhubung kesilapan pemberian suntikan dos kedua yang berlaku di sebuah pusat pemberian vaksin (PPV) di Sik pada 5 Ogos lepas.

Pengarah Kesihatan Negeri Kedah Dr Othman Warijo berkata berdasarkan siasatan pihaknya, kesilapan itu berlaku disebabkan jururawat di PPV berkenaan tidak memeriksa kad suntikan vaksin penerima terbabit sebelum membuat suntikan.

“Kejadian dilaporkan pada 5 Ogos 2021 pada 8.25 pagi di Bilik Suntikan 1, PPV Dewan Al Hana, Sik. Penerima vaksin tersebut adalah seorang wanita berumur 58 tahun yang hadir ke PPV itu untuk mendapatkan suntikan dos kedua vaksin COVID-19 keluaran Pfizer-BioNtech.

“Kesilapan telah berlaku apabila jururawat kesihatan memberi suntikan vaksin keluaran Sinovac. Kesilapan disedari oleh petugas yang lain dan terus memaklumkan kepada penyelia dan pengurus PPV,” katanya dalam kenyataan.

Beliau berkata pada hari tersebut terdapat lebih daripada satu jenis vaksin digunakan di dewan tersebut iaitu sebanyak 1,043 suntikan bagi dos pertama vaksin Pfizer-BioNtech, 141 dos kedua vaksin Sinovac dan 223 dos kedua Pfizer-BioNtech.

Menjelas lanjut, Dr Othman berkata pengasingan dan laluan penerima suntikan ke bilik imunisasi dos pertama Pfizer-BioNtech, dos kedua Pfizer-BioNtech dan dos kedua Sinovac telah dilakukan supaya tidak berlaku kesilapan suntikan vaksin yang berbeza.

Katanya, garis panduan pengendalian vaksin juga sentiasa diberi oleh penyelia jururawat sebelum bermulanya sesi imunisasi setiap hari.

“Jururawat terbabit telah mengakui kesilapan yang telah dilakukan dan telah memohon maaf secara peribadi kepada penerima vaksin berkenaan. Beliau juga telah diberi teguran, diberi kaunseling dan direhatkan daripada tugasan pada hari tersebut,” katanya.

Dr Othman berkata sejurus kesilapan itu disedari penerima vaksin tersebut telah dirujuk kepada pegawai perubatan untuk kaunseling dan diperjelaskan mengenai kesan sampingan vaksin yang biasa berlaku selepas suntikan.

“Penerima vaksin tersebut menerima baik penerangan yang telah diberikan dan memaafkan jururawat tersebut. Pemantauan telah dibuat terhadap penerima vaksin itu sebelum dibenarkan pulang,” katanya.

Katanya, JKN Kedah prihatin dengan kejadian yang berlaku dan bagi memastikan kesilapan tidak berulang, pematuhan kepada garis panduan pengendalian vaksinasi akan lebih ditekankan kepada petugas-petugas di PPV dan sentiasa dipantau oleh penyelia atau pengurus PPV. – Bernama


Dakwaan Saravanan muslihat tambah peruntukan vernakular?

BANGI, 27 Rabiulawal 1442H, Jumaat – Ikatan Muslimin Malaysia (ISMA) membidas kenyataan Menteri Sumber Manusia, Datuk Seri M Saravanan berkenaan peruntukan sekolah vernakular yang didapati mendahului Kementerian Pendidikan dan Kementerian Kewangan.

Situasi bertambah pelik apabila sehingga ke hari ini masih belum kedengaran keputusan untuk meminda Belanjawan 2021 bagi peruntukan sekolah vernakular dari Menteri Kewangan sendiri.

Sehubungan itu, Presiden ISMA, Haji Aminuddin Yahaya berharap, perkara tersebut bukan satu muslihat untuk menambahkan jumlah peruntukan bagi sekolah vernakular.

“Saya difahamkan hanya sekolah persendirian Cina sahaja tidak diperuntukkan sebarang dana dalam belanjawan kali ini di mana peruntukan bagi sekolah-sekolah vernakular di bawah kelolaan kerajaan (SJKC dan SJKT) termasuk sekali dalam peruntukan sekolah kerajaan, cuma tidak dinyatakan secara khusus.

“Mustahil jika beliau (Saravanan) tidak tahu, lebih-lebih lagi beliau seorang menteri yang senior.

“Saya harap ini bukannya satu muslihat atau alasan untuk menambahkan lagi jumlah peruntukan bagi sekolah vernakular atas nama kononnya ‘satu peruntukan khusus’ kemudiannya,” katanya dalam kenyataan, hari ini.

Terdahulu, Saravanan mendakwa bahawa Menteri Kewangan, Tengku Datuk Seri Zafrul Abdul Aziz akan mengumumkan peruntukan khas kepada sekolah vernakular dalam masa terdekat.

“Dua hari lalu, saya mengadakan perbincangan dengan Tengku Zafrul dan Menteri Pendidikan berhubung peruntukan khas. Akan ada pengumuman dalam masa terdekat,” katanya dilapor media.

Dalam pada masa sama, Aminuddin secara sinis ‘kagum’ dengan sikap dipamerkan Saravanan yang memperjuangkan sekolah vernakular meskipun bergelar seorang menteri.

“Beliau bukanlah Menteri Pendidikan, bukan juga Menteri Kewangan tetapi adalah Menteri Sumber Manusia yang tiada kena mengena dengan sekolah vernakular. Tetapi beliau tidak menjadikannya satu halangan untuk bersuara mengenai sekolah vernakular,” katanya.

Beliau menambah, untuk pengetahuan Saravanan, pihaknya kini telah mencabar keabsahan sekolah jenis kebangsaan Cina (SJKC) dan sekolah jenis kebangsaan Tamil (SJKT) disisi Perlembagaan Persekutuan di mahkamah.

Katanya, kes berkenaan sedang berjalan dengan harapan semua pihak bakal menikmati sistem pendidikan satu aliran, sekali gus tidak timbul lagi isu berkaitan peruntukan sekolah vernakular pada masa hadapan.


Calon Melayu DAP terkait persenda Islam, hina Nabi di Twitter?

BANGI, 21 Rabiulakhir 1444H, Rabu – Satu tangkap layar memaparkan perbualan kumpulan anak muda di Twitter secara terang-terangan mempersendakan agama Islam dan menghina nabi, tular di media sosial.

Tangkap layar bertarikh 31 Julai 2020 itu memaparkan perbualan beberapa pemilik akaun Twitter, termasuk seorang calon DAP berbangsa Melayu, Islam di kerusi Parlimen Bangi pada Pilihan Raya Umum Ke-15 (PRU15).

Perbualan itu dilihat mempersendakan Allah SWT, Nabi Ibrahim, Nabi Ismail dan Malaikat Jibril – dipercayai merujuk kisah pengorbanan kedua nabi – kononnya untuk bahan pertunjukan kostum.

Perkara itu turut mendapat perhatian bekas Menteri di Jabatan Perdana Menteri (Hal Ehwal Agama), Datuk Idris Ahmad yang mengakui kesal dengan tindakan berkenaan.

“Mengucap panjang saya melihat perbualan anak muda ini di Twitter yang menghina Nabi kota yang mulia, malah disebut pula nama Allah seolah mahu mempermainkan agama.

“Apa yang lebih saya kecewa, antara perbualan Twit ini tertera seorang calon DAP berbangsa Melayu dan beragama Islam yang bertanding di tempat yang menjadi bandar ilmu dan Islam dan bangga dengan tokoh ulama, Allahyarham Datuk Dr Haron Din.

“… yang saya juga difahamkan beliau juga adalah Setiausaha Politik Lim Kit Siang, Tuan Syahredzan Johan,” katanya dalam kenyataan di Facebook, hari ini.

Beliau berkata, perbualan menghina agama seumpama itu tidak sepatutnya dibiarkan dan perlu diberikan pengajaran.

“Jika marah pun dengan mana-mana pihak yang membawa mesej agama, bukan ini caranya. Seseorang perlu bertanggungjawab terhadap tulisan seperti ini.

“Pihak berkuasa perlu dimaklumkan atas perbuatan seperti ini. Kita tak boleh biarkan kebebasan untuk meluahkan apa sahaja termasuklah dalam urusan agama dipandang ringan dan berleluasa. Pengajaran berat perlu dibuat!,” katanya.


Majlis Pelancaran Kempen Malaysia Sejahtera Tanpa Arak

BERSEMPENA dengan kempen besar-besaran Malaysia Sejahtera Tanpa Arak ini, ISMA akan mengadakan majlis pelancaran yang akan diadakan pada 5 Februari 2022, bertempat di Hotel Bangi Resort.

Pelancaran akan dirasmikan oleh Tuan Presiden ISMA, Al-Fadhil Ustaz Fauzi Asmuni dan dihadiri oleh pelbagai NGO.

Majlis perasmian ini juga akan menjadi platform untuk semua pemegang taruh mendapatkan input mengenai bahayanya arak melalui Forum Perdana

yang akan dibahaskan oleh ahli panel yang berpengalaman iaitu Prof. Datuk Dr. Shamrahayu, Sahibus Samahah Dato’ Dr Haji Zamri Hashim dan Encik Jason Leong.

Nantikan pelancarannya pada 5 februari ini!

#MalaysiaSejahteraTanpaArak
#ArakPuncaKejahatan
#ArakMembunuh


PDRM, Imigresen diarah siasat punca 528 tahanan Rohingya lari

BANGI, 18 Ramadan 1443H, Rabu – Menteri Dalam Negeri, Datuk Seri Hamzah Zainudin mengarahkan Polis Diraja Malaysia (PDRM) dan Jabatan Imigresen (JIM) melakukan siasatan terperinci punca 528 tahanan etnik Rohingya melarikan diri dari Depot Imigresen Sementara Sungai Bakap, Pulau Pinang awal hari ini.

Beliau dalam satu kenyataan berkata, seramai 382 tahanan telah ditahan semula setakat ini oleh pihak PDRM.

Malah, semua agensi penguatkuasaan di bawah Kementerian Dalam Negeri (KDN) dikerahkan dalam operasi bersepadu bagi menahan semula semua tahanan yang melarikan diri.

Hamzah berkata, kesemua 528 tahanan yang melarikan diri adalah pelarian Rohingya yang telah dipindahkan daripada Kem Wawasan Langkawi, setelah ditangkap menceroboh perairan negara dan melanggar Akta Imigresen pada tahun 2020.

“Dalam hal ini, saya menegaskan bahawa Malaysia adalah negara yang tidak mengiktiraf status pelarian dan keberadaan pelarian dalam negara adalah hanya atas dasar kemanusiaan.

“Sehubungan itu, semua pihak termasuk warga asing yang berada di dalam Malaysia mesti mematuhi undang-undang negara ini,” katanya.

Beliau berkata, tindakan tegas tanpa kompromi akan diambil kepada mana-mana pihak yang melanggar undang-undang negara bagi memelihara kedaulatan dan kepentingan rakyat Malaysia.

Dalam kejadian jam 4.30 pagi tadi, kesemua tahanan terbabit didapati memecahkan pintu blok dan besi penghadang sebelum melarikan diri.

Kejadian itu turut mengakibatkan enam daripada mereka maut dalam kemalangan ketika cuba menyeberangi Lebuh Raya Utara Selatan (PLUS) arah selatan berhampiran Jawi.


Ebola: Strain Sudan dikesan di Uganda

KAMPALA, 26 Safar 1444H, Rabu – Wabak virus Ebola telah diisytiharkan di Uganda selepas terdapat kes di daerah Mubende, di tengah negara itu.

Pertubuhan Kesihatan Sedunia (WHO) berkata, sampel yang diambil daripada seorang lelaki berusia 24 tahun dikenal pasti sebagai strain Sudan – agak jarang berlaku.

Ia adalah kali pertama dalam lebih sedekad strain Sudan ditemukan di Uganda, yang turut menyaksikan wabak virus Ebola strain Zaire pada 2019.

Wabak terbaharu itu menyusuli enam kematian yang mencurigakan di daerah Mubende setakat bulan ini.

Terdapat juga lapan kes yang disyaki sedang menerima rawatan di kemudahan kesihatan.

Pengarah Serantau WHO untuk Afrika, Dr Matshidiso Moeti berkata, agensi itu bekerjasama rapat dengan pihak berkuasa Uganda untuk menyiasat sumber dan menyokong usaha mengawalnya.

“Uganda tidak asing dengan kawalan Ebola yang berkesan.

“Terima kasih kepada kepakarannya, tindakan telah diambil untuk mengesan virus dengan cepat dan kami boleh menggunakan pengetahuan ini untuk menghentikan penyebaran jangkitan,” katanya.

Vaksin sedia ada terhadap Ebola telah terbukti berkesan terhadap strain Zaire tetapi tidak jelas sama ada ia akan berjaya melawan strain Sudan, kata WHO dalam satu kenyataan.

Ebola adalah penyakit teruk yang selalunya membawa maut kepada manusia dan primata lain.

Ia mempunyai enam strain berbeza, tiga daripadanya – Bundibugyo, Sudan dan Zaire – sebelum ini pernah menyebabkan wabak besar.

Kadar kematian kes strain Sudan telah berubah daripada 41 peratus hingga 100 peratus dalam wabak terdahulu.-  Agensi


Bekas Pesuruhjaya Suhakam dilantik wakil Malaysia ke AICHR

KUALA LUMPUR, 16 Syaaban 1443H, Sabtu – Bekas Pesuruhjaya Suhakam, Prof Datuk Dr Aishah Bidin dilantik sebagai Wakil Malaysia yang baharu ke Suruhanjaya Antara Kerajaan ASEAN mengenai Hak Asasi Manusia (AICHR) bagi penggal 2022-2024.

Menteri Luar Datuk Seri Saifuddin Abdullah dalam satu kenyataan di sini hari ini berkata beliau menggantikan Eric Paulsen yang berkhidmat untuk tempoh tiga tahun dari 2019-2021.

“Dengan pengalaman luas beliau dalam bidang hak asasi manusia, kerajaan yakin Dr Aishah mampu menggalas tugas dan tanggungjawab dalam mempertahan dan mengetengahkan kepentingan Malaysia berhubung isu-isu hak asasi manusia melalui AICHR.

Pelantikan itu juga merupakan manifestasi iltizam kerajaan yang jelas dalam memperkenalkan serta melindungi isu-isu hak asasi manusia dan kebebasan asas dalam agenda utama ASEAN menerusi AICHR,” kata Saifuddin dalam kenyataan itu.

Dr Aishah merupakan Felo dan Profesor Undang-undang Korporat dan Insolvensi di Akademi Sains Malaysia dan merupakan mantan Profesor Undang-undang Korporat dan Insolvensi di Fakulti Undang-undang, Universiti Kebangsaan Malaysia (UKM).

Beliau juga pernah berkhidmat sebagai anggota Jawatankuasa Pembaharuan Undang-undang Korporat Malaysia (CLRC), ahli Jawatankuasa Semakan Undang-undang Kebankrapan dan Insolvensi Korporat Malaysia di bawah Jabatan Insolvensi, Jabatan Perdana Menteri, serta sebagai mantan Dekan Fakulti Undang-undang UKM dan bekas penasihat undang-undang UKM Holdings.

Saifuddin berkata kerajaan menghargai jasa dan dedikasi Paulsen sebagai Wakil Malaysia ke AICHR sepanjang tiga tahun lalu.

AICHR yang ditubuhkan pada 2009 di bawah Perkara 14, Piagam ASEAN merupakan antara cabang ASEAN dengan mandat menyeluruh dalam mempromosi dan melindungi hak asasi manusia.

Sebagai sebuah badan antara kerajaan yang bertanggungjawab secara langsung kepada Menteri-Menteri Luar ASEAN, AICHR memainkan peranan penting dalam menentukan hala tuju kerjasama hak asasi manusia dengan cabang-cabang ASEAN yang lain, badan-badan sektoral ASEAN dan pihak luar yang berkaitan. – Bernama


Bukit Melaka:’Gantilah nama lain asal bukan Bukit St Paul’

BANGI, 1 Syaaban 1443H, Jumaat – Walaupun Bukit Melaka di Bandar Hilir mungkin ditukarkan kepada nama lain, apa yang penting ia tidak boleh dikenali dengan Bukit St Paul.

Justeru, kerajaan Melaka digesa supaya segera memutuskan nama baharu yang lebih menggambarkan sejarah negeri itu bagi menggantikan Bukit St Paul.

Naib Presiden Ikatan Muslimin Malaysia (ISMA), Mohd Noor Azib Asmangi berkata, tidak kira apa nama yang bakal digantikan, namun ia mestilah melambangkan sejarah asal negeri Melaka dan tidak lagi mengguna pakai Bukit St Paul.

“Kita berharap kerajaan negeri tidak tertekan dengan desakan sesetengah pembangkang terutamanya daripada DAP yang membidas cadangan penukaran nama kepada Bukit Melaka seperti dilaporkan sebelum ini.

“Walaupun mungkin akan bertukar kepada nama lain, yang penting bukan Bukit St Paul. Kenapa pula tiba-tiba pendakyah Kristian yang mendatang ke Melaka nak dapat nama?,” katanya dalam kenyataan, hari ini.

Terdahulu, media melaporkan Bukit Melaka yang didakwa nama asal Bukit St Paul belum boleh digunakan secara rasmi kerana masih di peringkat kajian susulan terdapat juga nama lain yang disebut dalam sejarah.

Exco Pelancongan, Warisan dan Kebudayaan Melaka, Datuk Muhammad Jailani Khamis bagaimanapun berkata, beliau tidak dapat mendedahkan nama beridentiti Melayu itu yang masih di peringkat kajian terperinci.

Katanya, kerajaan negeri sedang menunggu pengesahan daripada beberapa pihak berkaitan antaranya Jabatan Warisan Negara dan Arkib Negara walaupun nama Bukit Melaka ada disebut dalam sejarah Melayu serta Hikayat Hang Tuah.

Atas sebab itu, Mohd Noor Azib menyarankan kerajaan negeri supaya segera memutuskan nama baharu yang menggambarkan sejarah dengan lebih tepat.

“Harap permudahkan urusan ini. Sebelum ini senang-senang sahaja digelar Bukit St Paul, jadi mudahkan dan cepatkan pertukaran nama kepada nama asal.

“Kita yakin penduduk tempatan akan lebih gembira dengan nama sebenar, bukan Bukit St Paul,” katanya.


Bimbang gelombang kedua, Palestin perketat langkah perangi COVID-19

RAMALLAH, 21 Safar 1442H, Jumaat – Perdana Menteri Palestin, Mohammed Ishtaye mengumumkan bahawa kerajaan akan memperketat langkah-langkah untuk memerangi penularan wabak COVID-19 di wilayah itu.

“Kadar jangkitan harian di wilayah Palestin masih tinggi dan membimbangkan,” katanya pada mesyuarat Kabinet mingguan Pihak Berkuasa Palestin (PA), di sini.

Ishtaye berkata, PA melanjutkan tindakan memperketat semua usaha untuk menyekat penyebaran virus, ketika mana beberapa negara sedang berdepan dengan gelombang kedua.

Pada masa sama, beliau berkata, kerajaan juga sedang berusaha untuk menambah baik sistem kesihatan, dengan meningkatkan jumlah doktor, jururawat, mesin ventilator serta bilangan katil hospital.

Sementara itu, di Gaza, Menteri Dalam Negerinya, Tawfiq Abu N’iem memaklumkan pihaknya berkemungkinan menutup kembali Semenanjung Gaza sekiranya jumlah kes jangkitan meningkat.

Setakat ini, kes jangkitan di Gaza meningkat kepada 2,613 dengan 17 kematian, manakala 850 lagi dilaporkan pulih sepenuhnya. – Agensi


Cuaca panas: Semua institusi bawah KPM perlu tangguh aktiviti luar

BANGI, 14 Syawal 1444H, Jumaat – Kementerian Pendidikan (KPM) meminta semua institusi di bawahnya memberikan kerjasama untuk menangguhkan semua aktiviti luar membabitkan guru dan murid ekoran faktor cuaca panas.

Menterinya, Fadhlina Sidek berkata, beliau mengambil maklum kebimbangan semua pihak, terutama ibu bapa berkenaan pelaksanaan aktiviti luar seperti sukan dan merentas desa ketika cuaca panas.

“Mengambil kira cuaca panas dan kering berpanjangan yang sedang melanda negara, institusi pendidikan bawah Kementerian Pendidikan Malaysia (KPM) diminta menangguhkan semua aktiviti luar yang melibatkan murid dan guru/pensyarah.

“Ini termasuk merentas desa, kawad, sukan dan permainan, perkhemahan serta aktiviti pengajaran dan pembelajaran (PdP) luar bilik darjah,” katanya dalam hantaran di Facebook pada Jumaat.

Sehubungan itu, Fadhlina menghargai segala usaha dan keprihatinan seluruh warga KPM khususnya pentadbir di peringkat daerah serta sekolah dalam memastikan kesihatan dan kesejahteraan murid sentiasa menjadi keutamaan.

Semalam, KPM telah mengeluarkan pekeliling berhubung larangan sebarang aktiviti luar bagi mengelak serangan strok haba.

Pekeliling berkenaan berkuat kuasa serta-merta dan mesti dipatuhi semua guru besar serta pengetua sekolah di seluruh negara.

Katanya, larangan itu turut meliputi garis panduan baharu ditetapkan KPM selepas memberi kelonggaran pemakaian pakaian sukan sebelum ini.

Malah, KPM juga memberi kebenaran khas kepada murid, guru dan anggota kumpulan pelaksana di semua institusi pendidikan di bawahnya untuk memakai pakaian atau baju sukan yang sopan ketika cuaca panas, bagi mengelak sebarang komplikasi kepada kesihatan.

Pemakaian tali leher juga tidak diwajibkan bagi murid yang memakai pakaian seragam sekolah, termasuk membenarkan penutupan sekolah sekiranya cuaca panas berada pada tahap amaran 2 dengan suhu tertinggi melebihi 37 darjah Celsius selama tiga hari berturut-turut.


KPT perkenal Menu Siswa Rahmah harga RM3.50

BANGI, 23 Syaaban 1444H, Khamis – Kementerian Pendidikan Tinggi (KPT) memperkenalkan Menu Siswa Rahmah dengan hidangan harga RM3.50 di 20 universiti awam serta semua politeknik seluruh negara.

Menterinya, Datuk Mohamed Khaled Nordin berkata, inisiatif berkenaan mampu memberi manfaat kepada 320,000 mahasiswa daripada B40.

“KPT sentiasa menyokong dan berusaha membantu pelajar miskin terutama golongan B40 supaya mereka tidak terjejas dalam melanjutkan pengajian hanya kerana kesusahan dan keperitan hidup.

“Hari ini saya ingin menyatakan KPT sudah mendapat komitmen penyertaan daripada semua 20 UA dan politeknik, membabitkan sebanyak 235 gerai yang menawarkan makanan pada harga RM3.50.

“Langkah berkenaan diyakini mampu membantu menangani kos sara hidup yang tinggi,” katanya.

Tambah Mohamed Khaled, Menu Siswa Rahmah berjaya disediakan berikutan pihak UA tidak mengenakan kos penyewaan gerai kepada peniaga, membabitkan kos RM3 juta setahun di UA dan RM700,000 setahun di politeknik.

“Untuk membezakan mahasiswa yang layak membeli Menu Siswa Rahmah, pihak UA dan politeknik menyediakan token kepada mereka,” katanya.


PKP 3.0: Kerajaan digesa beri bantuan RM1,200 sebulan buat rakyat memerlukan

BANGI, 5 Syawal 1442H, Isnin – Kerajaan digesa untuk memberi pakej bantuan kewangan iaitu Dana Sara Hidup COVID-19 3.0 untuk enam juta rakyat yang terkesan akibat pandemik.

Felo Kanan Majlis Tindakan Ekonomi Melayu (MTEM), Ahmad Yazid Othman berkata, kerajaan sewajarnya memperuntukkan sebanyak RM8 billion dengan pecahan bantuan sebanyak RM1,200 sebulan bagi individu berkelayakan.

Beliau berkata, Ia juga boleh disalurkan melalui subsidi upah di bawah kelolaan Perkeso bagi mereka yang layak yakni mempunyai gaji di bawah RM5,000 yang diremit terus pada majikan.

Sementara itu, katanya lagi, bantuan moratorium juga boleh dilaksanakan selama seperti sebelum ini bagi membantu rakyat menarik nafas lega.

“Jika moratorium bermula Jun hingga September 2021 melibatkan semua jenis pinjaman perbankan, peminjam wang berlesen, pinjaman kredit termasuk kad kredit, tidak mampu dilaksanakan, kerajaan mesti pertimbangkan moratorium secara bersasar selama 12 bulan.

“Ia terhad pada nilai pinjaman untuk kenderaan berharga di bawah 150,000, nilai hartanah di bawah RM1.5 juta dan semua pinjaman di bawah RM100,000 tanpa kenaikan bunga,” katanya.

Ahmad Yazid berkata, sudah tiba masa kerajaan mendengar suara rakyat demi rakyat dan bukan akur dengan kepentingan pihak bank atau taksub pada pandangan agensi penarafan antarabangsa.

Beliau menegaskan, umum mengetahui bank-bank tidak langsung terjejas malah terus mencatat keuntungan sejak pandemik melanda.

“MTEM cuma ingin menzahirkan kegusaran pemegang taruh ekonomi Melayu, jika tiada tindakan susulan.

“Bukan sahaja ia merencatkan pemulihan ekonomi negara, tapi kedudukan ekonomi orang Melayu akan jadi lebih tercorot dan bakal meningkatkan jurang kekayaan antara kaum dengan dasyat sekali pasca pandemik.

“Kemakmuran bersama mungkin hanya akan tinggal angan-angan, walaupun pandemik telah berakhir,” katanya lagi.


China muncul pembekal senjata pilihan bagi kebanyakan negara Timur Tengah

BEIJING, 23 Zulhijjah 1443H, Sabtu – China memperluaskan eksport senjatanya melangkaui Asia ke Timur Tengah dan Afrika Utara, memandangkan Russia kini memfokus pada pencerobohan Ukraine selain halangan kongres di Washington mengehadkan eksport senjata Amerika Syarikat (AS) ke beberapa negara di rantau ini.

“(China) muncul sebagai pembekal senjata sekunder pilihan bagi banyak negara Timur Tengah,” kata Timbalan Pengarah Unit Keselamatan Manusia di Institut Strategi dan Dasar Newlines, Nicholas Heras.

Gabungan harga dan kapasiti industri merupakan titik jualan besar bagi senjata China kepada pelanggan antarabangsa.

“Orang Cina bekerja keras untuk membangunkan pasaran global untuk senjata mereka, menawarkan pelanggan di seluruh dunia dengan harga yang kompetitif untuk kedua-dua perkakasan dan kos penyelenggaraan, potensi peningkatan yang banyak untuk sistem senjata, dan senjata yang agak berkesan,” katanya.

Bagi pelanggan Timur Tengah, membeli senjata China boleh mengurangkan pergantungan politik mereka kepada AS dan Eropah, sambil menyediakan cara yang murah untuk menyimpan simpanan senjata.

Heras menyatakan bahawa perang Russia-Ukraine telah membolehkan China mengisi kekosongan senjata secara global, bukan hanya di Timur Tengah.

Sebelum pencerobohan Russia ke atas Ukraine, China telah pun meluaskan bahagian pasarannya di Timur Tengah, dan trend itu nampaknya akan meningkat pada masa hadapan, katanya.

China telah menjual jet pejuang Chengdu J-10C buatan tempatan kepada Pakistan dan sistem peluru berpandu pertahanan udara FK-3, selain versi eksport sistem HQ-22 ke Serbia dalam dua perjanjian penting tahun ini.

Di sebalik perjanjian ini, Beijing menghadapi masalah ‘menembusi pasaran sistem senjata berprestij tinggi yang merangkumi pesawat, penderia canggih dan sistem pertahanan penafian kawasan’.

“Buat masa ini, China sedang mengembangkan bahagian pasarannya untuk jualan senjata di Timur Tengah, tetapi untuk benar-benar menembusi pasaran senjata mewah, ia akan berdepan satu pertarungan yang perlu menampilkan senjata China yang berprestasi tinggi mengatasi pesaing,” katanya. – Agensi